*Tämä artikkeli käsittelee televisiosarjaa. Kirjasta kertoo artikkeli Valtaistuinpeli, videopelistä Game of Thrones (vuoden 2014 videopeli).*

**Game of Thrones** on yhdysvaltalainen fantasiadraamasarja, jonka ovat luoneet David Benioff ja D. B. Weiss. Se perustuu George R. R. Martinin *Tulen ja jään laulu* -fantasiakirjasarjaan.

Martin toimi yhtenä sarjan vastaavista tuottajista ja myös käsikirjoitti muutaman jakson. Benioff ja Weiss ovat käsikirjoittaneet suurimman osan sarjan jaksoista ja he toimivat sarjan pyörittäjinä. Sarjan on tuottanut HBO, joka esitti sen ensimmäisen tuotantokauden keväällä 2011. Suomessa Canal+ esitti sarjan ensimmäisen kauden keväällä 2011 ja Yle TV2 alkoi esittää sitä 12. tammikuuta 2012. Sarjan kahdeksas ja viimeinen kausi esitettiin keväällä 2019.

*Game of Thrones* sijoittuu Westerosin ja Essosin maanosiin, joissa yhdeksän vuotta kestänyt kesä on muuttumassa talveksi. Westerosin aatelissuvut kamppailevat sen Seitsemän kuningaskunnan vallasta sillä aikaa, kun kylmässä pohjoisessa valtavan jäämuurin takana vanhat taruolennot tulevat uudestaan esiin, uhaten koko Westerosin turvallisuutta.

Sarja käsittelee hahmojensa kautta monia teemoja ja ongelmia, kuten yhteiskuntaluokkia, uskontoa, sotaa ja väkivaltaa, seksiä, rikosta ja rangaistusta, sekä lojaaliutta ja oikeutta. Sarjaa on kuvattu Belfastissa, Pohjois-Irlannissa sekä muun muassa Espanjassa, Islannissa, Kroatiassa, Maltalla, Marokossa ja Skotlannissa.

Sarja rikkoi kotimaassaan katsojaennätyksiä ja saavutti laajan, aktiivisen ja kansainvälisen fanikunnan. Se on ollut arvostelijoiden keskuudessa hyvin suosittu, mutta on saanut myös kritiikkiä sen jatkuvan seksin, väkivallan ja seksuaalisen väkivallan käytöstä. Sarja on saanut useita palkintoja, muun muassa 47 Primetime Emmy -palkintoa mukaan lukien Parhaasta draamasarjasta neljästi vuosina 2015, 2016, 2018 ja 2019. Sarja on saanut myös Hugo-palkinnon ja Peabody-palkinnon vuonna 2011 sekä viisi Parhaan draamasarjan Golden Globe -ehdokkuutta (2012 ja 2015–2018).

Isosta näyttelijäkaartista Peter Dinklage on palkittu neljästi roolistaan Tyrion Lannisterina parhaan miessivuosan Primetime Emmyllä (2011, 2015, 2018 ja 2019) ja parhaan miessivuosan Golden Globella vuonna 2012. Primetime Emmy -ehdokkuudet sarjan näyttelijöistä ovat saaneet Lena Headey, Emilia Clarke, Kit Harington, Maisie Williams, Nikolaj Coster-Waldau, Diana Rigg, Carice van Houten, Gwendoline Christie, Sophie Turner, Max von Sydow ja Alfie Allen.

Tuotanto
--------

### Kehitys

Sarjan esituotanto alkoi tammikuussa 2007. HBO hankki kirjasarjan oikeudet ja palkkasi David Benioffin sekä D.B. Weissin käsikirjoittamaan ja tuottamaan sarjaa. Ideana oli, että yksi tuotantokausi kattaisi yhden kirjasarjan kirjoista. Myöhemmin hahmojen tarinoita kuitenkin siirreltiin kaudelta toiselle ja sarjan kolmas kirja, *Miekkamyrsky*, jaettiin kahtia.

Sarjan pilottijakson budjetti oli noin 5–10 miljoonaa dollaria, ja koko ensimmäisen kauden arvioitu budjetti 50–60 miljoonaa dollaria. Toisen kauden budjettia nostettiin 15 prosentilla, sillä se sisälsi suuren taistelukohtauksen jaksossa "Mustavirta".

Sarjan luojat, D. B. Weiss ja David Benioff, ovat käsikirjoittaneet suurimman osan jaksoista.
Huhtikuussa 2014 HBO tiedotti sarjaa jatkettavan viidennen ja kuudennen tuotantokauden verran. Sarjan luojat David Benioff ja D. B. Weiss arvioivat, että tuotantokausia tulisi yhteensä seitsemän tai kahdeksan. Kirjasarjan kirjoittaja George R. R. Martin kertoi heille, miten kirjasarjan on tarkoitus päättyä. HBO-kanava ilmoitti heinäkuussa 2016, että sarja päättyy kahdeksannen tuotantokauden jälkeen. Viimeinen kausi ja sen kuusi jaksoa esitettiin vuonna 2019. Benioff ja D. B. Weiss halusivat alun perin julkaista kaksi viimeistä tuotantokautta elokuvateattereissa kolmen elokuvan mittaisena kokonaisuutena. HBO kuitenkin tyrmäsi suunnitelman.

### Käsikirjoittaminen ja ohjaus

Alun perin Benioffin ja Weissin piti käsikirjoittaa kaikki jaksot, paitsi yhden, joka varattaisiin George R. R. Martinille, mutta myöhemmin Jane Espenson ja Bryan Cogman lisättiin käsikirjoittajien tiimiin. Espenson käsikirjoitti jakson "Kultainen kruunu" (engl. *A Golden Crown*) ja Cogman jakson "Raajarikot, äpärät ja särkyneet" (engl. *Cripples, Bastards and Broken Things*). Martin käsikirjoitti jakson "Terävä pää" (engl. *Pointy End*).

Toisella tuotantokaudella käsikirjoittajien joukkoon lisättiin Vanessa Taylor, joka käsikirjoitti kaksi jaksoa. Ohjaajista Tim Van Patten ohjasi sarjan kaksi ensimmäistä jaksoa ja oli ehdolla parhaan ohjauksen Emmy-palkintoon. Brian Kirk ja Daniel Minahan ohjasivat kumpikin kolme jaksoa ja Alan Taylor ensimmäisen kauden kaksi viimeistä.

Toisella kaudella uusia ohjaajia olivat yhden jakson ohjannut Alik Sakharov sekä David Nutter ja David Petrarca, jotka ohjasivat kaksi jaksoa. Elokuvaohjaaja Neil Marshall ohjasi jakson "Mustavirta" (engl. *Blackwater*). Marshall palasi ohjaamaan sarjan neljännen kauden yhdeksännen jakson, joka sekin sisältää suuren taistelun. Kolmannella tuotantokaudella uusia ohjaajia sarjassa olivat Alex Graves ja Michelle MacLaren. Sarjan pyörittäjät Benioff ja Weiss ohjasivat kauden kolmannen jakson "Rangaistujen kuja" (engl. *Walk of Punishment*).

### Kuvaukset

Ballintoyn satamassa kuvattiin Piikille sijoittuvat kohtaukset.
Kuvauspaikkoina käytetyt Mdinan kaupungin kadut ja Wardin linna Pohjois-Irlannissa.
Dubrovnikin kaupunkia Kroatiassa käytettiin esittämään Kuninkaansatamaa toiselta kaudelta eteenpäin.
Sarjan esittämätön pilottijakso kuvattiin lokakuussa 2009 Marokossa ja Skotlannissa. Muut sarjan jaksot on kuvattu Maltalla, Pohjois-Irlannissa, Islannissa ja Kroatiassa. Yksittäisiä kohtauksia kuvattiin myös Yhdysvalloissa ja Kanadassa.

Ensimmäisen tuotantokauden kuvaukset alkoivat 26. heinäkuuta 2010 Belfastissa, Pohjois-Irlannissa ja Mdinan kaupungissa Maltalla. Ulkoilmakohtaukset kuvattiin Pohjois-Irlannin Sandy Braessa Mourne-vuoristossa, Wardin linnassa, Saintfieldin kartanossa, Tollymoren metsissä, Carncastlessa, Magheramornen louhoksessa ja Shane's Castlessa.

Toisella kaudella Maltan sijasta Kuninkaansatamaan sijoittuvat kohtaukset kuvattiin Kroatiassa. Lokrumin saarella, St. Dominicin luostarissa sekä Rector's Palacessa kuvattiin Qarthiin sijoittuvat kohtaukset. Lokakuussa 2011 kuvattiin Vatnajökullissa, Islannissa.

Kolmannella kaudella kuvausryhmä palasi Marokkoon, Islantiin, Pohjois-Irlantiin ja Kroatiaan. Kuvaukset alkoivat 9. heinäkuuta 2012 Pohjois-Irlannissa ja päättyivät Islannissa 24. marraskuuta 2012. Kolmannen kauden kuvaukset kestivät yhteensä 139 vuorokautta.

Neljännellä kaudella käytettiin kahta eri kuvausryhmää kolmen sijaan. Sarjaa kuvattiin yhä Islannissa, Pohjois-Irlannissa ja Kroatiassa, mutta Marokko jäi pois. Viidennen tuotantokauden Dorneen sijoittuvat kohtaukset kuvattiin Sevillan maakunnassa, Espanjassa.

### Puvustus

Sarjan pukuja ovat inspiroineet muun muassa japanilainen ja persialainen kulttuuri. Dothrakien pukeutuminen muistuttaa beduiinien tyyliä, ja villit pukeutuvat turkiksiin kuten inuiitit. Muiden villien ja Yövartion jäsenten käyttäessä hattuja päähenkilöt ovat paljain päin, jotta katsojan on helpompi tunnistaa heidät.

Muun muassa Lena Headey, Natalie Dormer ja Emilia Clarke käyttivät sarjaa kuvatessaan peruukkeja, joita valmistettiin kymmenittäin sarjaa varten. Peruukit olivat lähes metrin pituisia ja maksoivat jokainen noin 7 000 dollaria. Jokainen peruukki pestiin ja muotoiltiin kuten oikeat hiukset. Peruukkien asettaminen päähän oli pitkä prosessi, ja esimerkiksi Clarken ruskeiden hiusten muotoileminen platinanvärisellä peruukilla ja leteillä kesti noin kaksi tuntia. Muut näyttelijät, kuten Jack Gleeson ja Sophie Turner, joutuivat värjäämään hiuksensa usein. Muun muassa Clarken ja dothrakien hiukset, peruukit ja puvut muotoiltiin näyttämään siltä kuin niitä ei olisi pesty viikkoihin.

### Musiikki

Saksalaissyntyinen Ramin Djawadi vastasi televisiosarjan kaikkien kahdeksan tuotantokauden musiikista. Ennen sarjaa hän oli säveltänyt musiikin elokuvaan *Iron Man* ja televisiosarjaan *Pako*. Djawadin tyyliä ovat muovanneet sekä hänen iranilaiset sukujuurensa että hänen ohjaajansa Hans Zimmer ja monet muut esikuvat. Televisiosarjassa käytetään esimerkiksi paljon Zimmerille tyypillisiä lyömäsoittimia. Djawadi itse epäili ottaneensa tiedostamatta vaikutteita Lähi-idän musiikista *Game of Thronesin* tunnuskappaleeseen.

Djawadin mielestä sello sopi soittimista parhaiten sarjan tunnelmaan. Sen lisäksi hän käytti myös suurta valikoimaa muita soittimia, kuten kaikenlaisia jousisoittimia, vaskipuhaltimia ja jopa armenialaista dudukia. Sitä vastoin pianoa ja huilua häntä pyydettiin välttämään, koska pianon ajateltiin olevan liian herkkä soitin raakaan sarjaan ja huilumusiikin tuovan keskiaikatapahtumien tuntua. Pianoa päädyttiin kuitenkin lopulta käyttämään kuudennen tuotantokauden kappaleessa "Light of the Seven" ja viimeisellä tuotantokaudella kappaleessa "The Night King".

George R. R. Martin on sanoittanut osan televisiosarjan kappaleista. *Tulen ja jään laulu* -kirjasarjassa esitellään seitsemänkymmentä kuvitteellista laulua, joita hän käyttää osana tarinankerrontaa. Televisiosarjaan näistä valikoitiin "Castameren sateet", "Karhu ja kaunokainen" ja "Jennyn laulu".

### Televisiointi

*Game of Thronesia* alettiin esittää HBO-kanavalla 17. huhtikuuta 2011 sekä Yhdysvalloissa että Kanadassa. Seuraavana päivänä Sky Atlantic alkoi esittää sarjaa Isossa-Britanniassa ja Irlannissa. Keski-Euroopassa esitykset alkoivat samana päivänä HBO Central Europe -kanavalla. Aasiassa lähetykset alkoivat 28. elokuuta 2011 HBO Asia -kanavalla. Japanissa Star Channel aloitti sarjan esityksen vasta 21. tammikuuta 2013.

C More (silloinen Canal+) alkoi esittää sarjaa Suomessa ja muualla Skandinaviassa 4. toukokuuta 2011. HBO tarjosi Yleisradiolle sopimusta, jonka mukaan se saisi lähettää HBO:n sarjoja yhdeksän kuukautta Yhdysvaltain ensi-illan jälkeen. Yhtiö tarttui mahdollisuuteen ja Yle TV2:lla *Game of Thrones* alkoi 12. tammikuuta 2012. Yle esitti sarjaa myös nimellä *Valtaistuinpeli*.

Näyttelijät
-----------

*Katso myös: Luettelo televisiosarjan Game of Thrones näyttelijöistä*
Sean Bean esittää Talvivaaran lordi Eddard "Ned" Starkia. Michelle Fairley esittää hänen vaimoaan (Catelyn Stark, o.s. Tully). Heidän viittä lastaan esittävät Richard Madden (Robb), Sophie Turner (Sansa), Maisie Williams (Arya), Isaac Hempstead-Wright (Bran) ja Art Parkinson (Rickon). Kit Harington näyttelee Nedin äpäräpoikaa Jon Nietosta. Alfie Allen näyttelee lordi Starkin suojattia Theon Greyjoyta. Kuningas Robert Baratheonin roolissa on Mark Addy ja hänen vaimoaan Cersei Lannisteria näyttelee Lena Headey. Cersein kahta veljeä Jaime ja Tyrion Lannisteria esittävät Nikolaj Coster-Waldau ja Peter Dinklage. Cersein vanhinta poikaa Joffrey Baratheonia esittää Jack Gleeson ja tämän henkivartijaa, Sandor Gleganea, Rory McCann. Aidan Gillen näyttelee Petyr "Pikkusormi" Baelishia, joka on yksi kuninkaan neuvonantajista.

Meren takana maanpaossa elävät vallasta syrjäyteyt Targaryenin sisarukset Viserys (Harry Lloyd) ja Daenerys (Emilia Clarke). Viserys naitti siskonsa dothrakipäällikkö Khal Drogolle (Jason Momoa) saadakseen Drogon lupaaman armeijan. Iain Glen näyttelee Jorah Mormontia, Westerosista karkotettua miestä, joka on vannonut suojelevansa sisaruksia. Charles Dance esittää Tywin Lannisteria, joka on Jaimen, Cersein ja Tyrionin isä, ja Casterlykallion valtias. Jon Nietoksen hyvää ystävää Samwell Tarlya näyttelee John Bradley. James Cosmo esittää Yövartion ylikomentajaa Jeor Mormontia. Conleth Hill näyttelee eunukki Varysta, joka toimii kuninkaan neuvonantajana Kuninkaansatamassa. Sibel Kekilli esittää Tyrionin Kolmikärjellä tapaamaa huoraa Shaeta, jonka palkkasoturi Bronn (Jerome Flynn) hankki hänelle. Toisella kaudella mukaan tulleita hahmoja ovat Liam Cunninghamin näyttelemä entinen salakuljettaja Davos Merenverto, Natalie Dormerin näyttelemä Margaery Tyrell, Gwendoline Christie näyttelemä Brienne Tarth ja kuninkaaksi itsensä julistanut Stannis Baratheon (Stephen Dillane) sekä tämän neuvonantajana toimiva, maagisia voimia omaava Melisandre (Carice van Houten).

Sarjassa on myös lukuisia sivurooleja: Julian Glover esittää vanhaa suurmestari Pycellea, joka kuuluu kuninkaanneuvostoon. Gethin Anthony esittää kuningas Robertin veljeä Renly Baratheonia. Ian McElhinney esittää Barristan Selmyä, kunniallista ritaria, joka on kuningas Robertin palveluksessa. Donald Sumpter näyttelee mestari Luwinia, joka on Talvivaarassa Starkin palveluksessa. Ron Donachie näyttelee Rodrik Casselia, joka kouluttaa Talvivaaran miehiä taistelussa. Susan Brown esittää Septa Mordanea, Sansan ja Aryan opettajaa. Francis Magee esittää Yövartion rekrytoijaa Yorenia.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Päärooleissa
Päähenkilöiden näyttelijät ovat mainittu sarjan alkuteksteissä.

|  |  |  |
| --- | --- | --- |
|  Peter Dinklage   | … |  Tyrion Lannister
  |
|  Nikolaj Coster-Waldau   | … |  Jaime Lannister
  |
|  Lena Headey   | … |  Cersei Lannister
  |
|  Emilia Clarke   | … |  Daenerys Targaryen
  |
|  Kit Harington   | … |  Jon Nietos
  |
|  Aidan Gillen   | … |  Petyr Baelish
  |
|  Iain Glen   | … |  Jorah Mormont
  |
|  Sophie Turner   | … |  Sansa Stark
  |
|  Maisie Williams   | … |  Arya Stark
  |
|  Alfie Allen   | … |  Theon Greyjoy
  |
|  Isaac Hempstead-Wright  | … |  Bran Stark
  |
|  Rory McCann   | … |  Sandor Glegane
  |
|  Jack Gleeson   | … |  Joffrey Baratheon
  |
|  Michelle Fairley   | … |  Catelyn Stark
  |
|  Richard Madden   | … |  Robb Stark
  |
|  Sean Bean   | … |  Eddard Stark
  |
|  Mark Addy   | … |  Robert Baratheon
  |
|  Harry Lloyd   | … |  Viserys Targaryen
  |
|  Conleth Hill   | … |  Varys
  |
|  John Bradley   | … |  Samwell Tarly
  |
|  Jerome Flynn   | … |  Bronn
  |
|  Charles Dance   | … |  Tywin Lannister
  |
|  Sibel Kekilli   | … |  Shae
  |
|  James Cosmo   | … |  Jeor Mormont
  |
|  Joe Dempsie   | … |  Gendry
  |
|  Dean-Charles Chapman   | … |  Tommen Baratheon
  |
|  Tom Wlaschiha   | … |  Jaqen H’ghar
  |
|  Jason Momoa   | … |  Khal Drogo
  |
|  Liam Cunningham   | … |  Davos Merenverto
  |
|  Carice van Houten   | … |  Melisandre
  |
|  Natalie Dormer   | … |  Margaery Tyrell
  |
|  Stephen Dillane   | … |  Stannis Baratheon
  |
|  Rose Leslie   | … |  Ygritte
  |
|  Oona Chaplin  | … |  Talisa Maegyr
  |
|  Gwendoline Christie   | … |  Brienne Tarth
  |
|  Hannah Murray   | … |  Neilikka
  |
|  Michael McElhatton   | … |  Roose Bolton
  |
|  Kristofer Hivju   | … |  Tormund
  |
|  Iwan Rheon   | … |  Ramsay Bolton
  |
|  Michiel Huisman   | … |  Daario Naharis
  |
|  Nathalie Emmanuel   | … |  Missandei
  |
|  Indira Varma   | … |  Ellaria Hieta
  |
|  Jonathan Pryce   | … |  Yliseptoni
  |

 | Sivurooleissa
Sivuhenkilöt, jotka ovat esiintyneet vähintään kahdeksassa jaksossa.

|  |  |  |
| --- | --- | --- |
|  Julian Glover   | … |  Suurmestari Pycelle
  |
|  Finn Jones   | … |  Loras Tyrell
  |
|  Kristian Nairn   | … |  Hodor
  |
|  Hafthór Júlíus Björnsson  | … |  Gregor Clegane
  |
|  Ian Beattie   | … |  Meryn Trant
  |
|  Owen Teale   | … |  Alliser Thorne
  |
|  Brian Fortune   | … |  Othell Yarwyck
  |
|  Eugene Simon  | … |  Lancel Lannister
  |
|  Nell Tiger Free   | … |  Myrcella Baratheon
  |
|  Art Parkinson   | … |  Rickon Stark
  |
|  Natalia Tena   | … |  Osha
  |
|  Dominic Carter   | … |  Janos Slynt
  |
|  Ian McElhinney   | … |  Barristan Selmy
  |
|  Peter Vaughan   | … |  Mestari Aemon
  |
|  Mark Stanley   | … |  Grenn
  |
|  Josef Altin   | … |  Pypar
  |
|  Luke Barnes   | … |  Rast
  |
|  Esmé Bianco   | … |  Ros
  |
|  Ron Donachie   | … |  Rodrik Cassel
  |
|  Donald Sumpter   | … |  Mestari Luwin
  |
|  Amrita Acharia   | … |  Irri
  |
|  Roxanne McKee   | … |  Doreah
  |
|  Ben Crompton   | … |  Eddison Tollett
  |
|  Daniel Portman   | … |  Podrick Payne
  |
|  Tara Fitzgerald   | … |  Selyse Baratheon
  |
|  Diana Rigg   | … |  Olenna Tyrell
  |
|  Anton Lesser   | … |  Qyburn
  |
|  Jacob Anderson   | … |  Harmaa Mato
  |
|  Ellie Kendrick   | … |  Meera Reed
  |
|  Kerry Ingram   | … |  Shireen Baratheon
  |
|  Thomas Brodie-Sangster  | … |  Jojen Reed
  |
|  Roger Ashton-Griffiths  | … |  Mace Tyrell
  |
|  Brenock O’Connor   | … |  Olly
  |
|  Faye Marsay   | … |  Waif
  |
|  Michael Condron   | … |  Bowen Marsh
  |
|  Ian Gelder   | … |  Kevan Lannister
  |
|  Lino Facioli   | … |  Robin Arryn
  |
|  Gemma Whelan   | … |  Yara Greyjoy
  |
|  Charlotte Hope   | … |  Myranda
  |
|  Joel Fry   | … |  Hizdahr zo Loraq
  |
|  Noah Taylor   | … |  Locke
  |
|  Gethin Anthony   | … |  Renly Baratheon
  |
|  Pedro Pascal   | … |  Oberyn Martell
  |

 |

### Näyttelijöiden valinta

Peter Dinklage näyttelee Tyrion Lannisteria.
Sarjan näyttelijät ovat pääosin brittejä, mutta joukossa on myös muun muassa yhdysvaltalaisia ja saksalaisia. 5. toukokuuta 2009 ilmoitettiin, että Peter Dinklage oli valittu esittämään Tyrion "Peikko" Lannisteria. 19. heinäkuuta 2009 ilmoitettiin lisää näyttelijävalintoja kuten Sean Bean (Eddard Stark), Kit Harington (Jon Nietos), Jack Gleeson (Joffrey Baratheon), Harry Lloyd (Viserys Targaryen) ja Mark Addy (Robert Baratheon). Elokuussa 2009 Catelyn Starkin rooliin valittiin Jennifer Ehle. Kuitenkin myöhemmin Michelle Fairley otettiin Ehlen tilalle. 20. elokuuta 2009 ilmoitettiin lisää valintoja joiden joukossa olivat muun muassa Nikolaj Coster-Waldau, Tamzin Merchant (korvattiin myöhemmin Emilia Clarkella), Richard Madden, Iain Glen, Alfie Allen, Sophie Turner ja Maisie Williams. 1. syyskuuta 2009 Cersei Lannisterin rooliin ilmoitettiin Lena Headey. Myöhemmin näyttelijäkaartiin valittiin Rory McCann, Isaac Hempstead-Wright ja Jason Momoa.

Toisen kauden näyttelijävalinnat alkoivat toukokuussa 2011. Uusia hahmoja sarjassa olivat muun muassa Gwendoline Christien näyttelemä Brienne Tarth, Liam Cunninghamin esittämä Davos Merenverto, Oliver Ford Daviesin näyttelemä mestari Cressen, Stephen Dillanen näyttelemä Robertin veli Stannis Baratheon, Natalie Dormerin näyttelemä Renlyn vaimo Margaery Tyrell ja Rose Leslien esittämä Ygritte.

Kolmannen tuotantokauden uudet näyttelijävalinnat ilmoitettiin vuoden 2012 San Diego Comic-Conissa heinäkuun puolivälissä. Diana Rigg esittää Olenna Tyrellia, Margaeryn ja Lorasin isoäitiä. Thomas Sangster ja Ellie Kendrick näyttelevät Jojen ja Meera Reediä, nuoria sisaruksia jotka Bran tapaa, Tobias Menzies esittää Catelynin veljeä Edmure Tullya ja Clive Russell Brynden Tullya, Catelynin setää. Tara Fitzgerald näyttelee Stannis Baratheonin vaimoa Selyse Florentia ja Kerry Ingram heidän tytärtään Shireenia. Richard Dormer esittää kapinallisjoukon johtajaa Beric Dondarrionia. Hänen kanssaan matkaavat Thoros (Paul Kaye) sekä Anguy (Philip McGinley). Mackenzie Crook näyttelee villiä Orellia ja Kristofer Hivju toista villiä, Tormundia. Nathalie Emmanuel näyttelee Missandeita ja Anton Lesser entistä mestaria, Qyburnia. Iwan Rheon valittiin näyttelijäkaartiin 27. heinäkuuta 2012. Hän esittää Ramsay Nietosta. Ciarán Hinds valittiin esittämään villien kuningasta Mance Rayderia 17. elokuuta 2012. Kolme päivää myöhemmin Ed Skrein valittiin esittämään Daario Naharista. Samana päivänä Harmaan Madon rooliin valittiin Jacob Anderson.

Neljännellä kaudella Daario Nahariksen rooli valittiin uudelleen ja Ed Skreinin korvasi Michiel Huisman. Pedro Pascalin esittämä Dornen prinssi Oberyn Martell esitellään neljännellä kaudella. Oberynin rakastajaa Ellaria Hietaa esittää Indira Varma. Roger Ashton-Griffiths näyttelee Suurtarhan lordia Mace Tyrellia, joka saapuu Kuninkaansatamaan tyttärensä Margaeryn häihin. Joel Fry esittää Hizdahr zo Loraqia, jalosukuista miestä Meereenistä, joka tapaa Daeneryksen.

Viidennellä kaudella Doran Martellia esittää Alexander Siddig, ja hänen poikaansa Trystanea näyttelee Toby Sebastian. Myrcella Baratheonin rooli valittiin uudelleen ja viidennellä tuotantokaudella häntä esittää Nell Tiger Free. Doran Martellin kaartinkapteenia Areo Hotahia näyttelee DeObia Oparei. Oberyn Martellin äpärätyttäriä esittävät Jessica Henwick (Nymeria Hieta), Rosabell Laurenti Sellers (Tyene Hieta) ja Keisha Castle-Hughes, joka näyttelee Obara Hietaa. Jonathan Pryce valittiin uuden yliseptonin rooliin. Enzo Cilenti näyttelee entistä orjakauppiasta Yezzania.

Juoni
-----

*Pääartikkeli: Luettelo televisiosarjan Game of Thrones jaksoista*
Sarja seuraa *Tulen ja jään laulu* -kirjasarjaa tarkasti, ja George R. R. Martin on sanonut, että sen pilottijakso oli erittäin uskollinen kirjan juonelle. Sarja sijoittuu Westerosin Seitsemään kuningaskuntaan, jossa aatelissuvut taistelevat valtaistuimesta. Tarinan alussa vallassa on kuningas Robert Baratheon, joka matkustaa pohjoiseen Talvivaaraan tapaamaan ystäväänsä Eddard Starkia nimittääkseen hänet kuninkaan Kouraksi. Viran edellisen haltijan ja heidän molempien yhteisen ystävän Jon Arrynin kuoltua ennenaikaisesti, Eddard alkaa selvittää asiaa ja lähtee Kuninkaansatamaan Robertin mukana. Samanaikaisesti meren takana maanpaossa asuvat aikaisemman hallitsijan, Aerys Targaryenin, jälkeläiset suunnittelevat vallankaappausta.

### Tuotantokaudet


| Kausi | Jaksot | Ensiesitys Yhdysvalloissa | Ensiesitys Suomessa |
| --- | --- | --- | --- |
| Avausjakso | Päätösjakso | Avausjakso | Päätösjakso |
|  | 1 | 10 | 17. huhtikuuta 2011 | 19. kesäkuuta 2011 | 12. tammikuuta 2012 | 15. maaliskuuta 2012 |
|  | 2 | 10 | 1. huhtikuuta 2012 | 3. heinäkuuta 2012 | 7. helmikuuta 2013 | 11. huhtikuuta 2013 |
|  | 3 | 10 | 31. maaliskuuta 2013 | 9. kesäkuuta 2013 | 5. joulukuuta 2013 | 6. helmikuuta 2014 |
|  | 4 | 10 | 6. huhtikuuta 2014 | 15. kesäkuuta 2014 | 25. joulukuuta 2014 | 26. helmikuuta 2015 |
|  | 5 | 10 | 12. huhtikuuta 2015 | 14. kesäkuuta 2015 | 11. tammikuuta 2016 | 16. helmikuuta 2016 |
|  | 6 | 10 | 24. huhtikuuta 2016 | 26. kesäkuuta 2016 | 7. tammikuuta 2018 | 1. maaliskuuta 2018 |
|  | 7 | 7 | 16. heinäkuuta 2017 | 27. elokuuta 2017 | 18. maaliskuuta 2018 | 29. huhtikuuta 2018 |
|  | 8 | 6 | 14. huhtikuuta 2019 | 19. toukokuuta 2019 | 15. huhtikuuta 2019 | 20. toukokuuta 2019 |

**Varoitus:  Seuraava kirjoitus paljastaa yksityiskohtia juonesta.**
#### Ensimmäinen tuotantokausi

Talvivaaran lordi Eddard "Ned" Stark (Sean Bean) saa vieraakseen kuningas Robert Baratheonin (Mark Addy), kun tämä matkustaa maan pääkaupungista Kuninkaansatamasta tehdäkseen hänestä kuninkaan Kouran, joka on valtakunnan toiseksi korkein virka. Ned ottaa viran vastahakoisesti vastaan. Ned ja hänen vaimonsa Catelyn (Michelle Fairley) saavat kirjeen, jossa kerrotaan Lannisterien murhanneen viran edellisen haltijan Jon Arrynin. Cersei Lannister (Lena Headey) on Robertin vaimo, joka on tullut hänen mukanaan Talvivaaraan. Cersei ei kuitenkaan rakasta miestään vaan hänellä on salasuhde kaksoisveljensä Jaimen (Nikolaj Coster-Waldau) kanssa. Catelynin ja Nedin toiseksi nuorin poika Bran (Isaac Hempstead-Wright) näkee sisarukset rakastelemassa, minkä seurauksena Jaime työntää Branin ulos korkean tornin ikkunasta. Bran selviää, mutta hänen jalkansa halvaantuvat.

Ned lähtee Kuninkaansatamaan tyttäriensä Sansan (Sophie Turner) ja Aryan (Maisie Williams) kanssa. Nedin äpäräpoika Jon Nietos (Kit Harington) sen sijaan matkaa pohjoiseen jäiselle Muurille liittyäkseen Yövartioon. Kuninkaansatamassa Ned saa selville, että kuningasperheen esikoinen Joffrey (Jack Gleeson) ei olekaan Robertin vaan Jaimen poika. Ennen kuin Ned saa kerrottua uutisen Robertille, tämä kuolee metsästysretkellä. Kuninkaaksi nousee Joffrey, ja Ned vangitaan maanpetoksesta. Vaikka Joffrey alun perin lupaa kihlatulleen Sansalle, että hän antaa Nedin liittyä Yövartioon ja elää, hän mestauttaa Talvivaaran lordin. Nedin vanhin poika Robb (Richard Madden) lähtee sotaan Lannistereita vastaan ja vangitsee Jaimen. Pohjoinen eroaa seitsemästä kuningaskunnasta ja julistaa Robbin kuninkaakseen. Arya pakenee kaupungista Yövartion värvääjän Yorenin avulla, mutta Sansa joutuu jäämään Kuninkaansatamaan Joffreyn kihlattuna.

Kapean meren takana Viserys Targaryen (Harry Lloyd) juonii päästäkseen Rautavaltaistuimelle. Hän naittaa siskonsa Daeneryksen (Emilia Clarke) dothraki-päällikkö Khal Drogolle (Jason Momoa) tavoitteenaan saada suuri armeija haltuunsa. Aluksi Daenerys pelkää julmaa Drogoa mutta oppii aikanaan rakastamaan tätä. Daenerys alkaa uhata määräilevää veljeään ja lopulta tapattaa hänet, kun hän uhkaa Daeneryksen syntymätöntä lasta. Neuvonantajakseen Daenerys saa ritari Jorah Mormontin (Iain Glen). Myöhemmin Drogo haavoittuu, kun eräs dothraki-sotilas uhkaa häntä. Haava tulehtuu ja Drogo kuolee vammoihinsa. Daenerys turvautuu maagi Mirri Maz Duurin (Mia Soteriou) apuun, ja tämä käyttää veritaikaa herättääkseen Drogon henkiin. Musta magia kuitenkin tappaa Daeneryksen syntymättömän lapsen eikä Drogokaan palaudu entiselleen. Daenerys uhraa maagikon roviolla ja asettaa häälahjaksi saamansa kolme lohikäärmeen munaa rovion keskelle. Kun rovio on sytytetty, Daenerys kävelee tuleen ja seuraavana aamuna nousee tuhkasta kolmen kuoriutuneen lohikäärmeen kanssa.

#### Toinen tuotantokausi

Robertin kuoltua peräti viisi kuningasta taistelee Rautavaltaistuimesta. Vallassa on kuitenkin Joffrey, jonka Robertin veli Stannis Baratheon (Stephen Dillane) sanoo olevan insestin tuote. Stannis julistaa itsensä kuninkaaksi, samalla kun hän omaa uuden uskonnon itselleen. Stannis matkaa veljensä Renlyn (Gethin Anthony) luo, joka myös havittelee valtaistuinta. Renly ei suostu veljensä ehdotukseen liitosta, sillä hänen mielestään kukaan ei halua Stannisia kuninkaaksi. Stannis surmaa veljensä uuden uskontonsa papittaren, Melisandren, (Carice van Houten) avulla. Renlyn kuninkaankaartin naissotilasta Brienneä (Gwendoline Christie) syytetään Renlyn murhasta ja hän pakenee Catelyn Starkin kanssa. Robbin leirissä Jaime Lannister on vangittuna. Catelyn uskoo, että jos hän vapauttaa Jaimen, hän voi vaihtaa hänet tyttäriinsä. Brienne lähtee saattamaan Jaimea Kuninkaansatamaan.

Theon Greyjoy (Alfie Allen), Ned Starkin kasvattipoika, palaa syntymäpaikkaansa Rautasaarille pyytääkseen isäänsä Balon Greyjoyta (Patrick Malahide) liittymään sotaan Robbin rinnalle. Balon kuitenkin julistaa itsensä kuninkaaksi ja haluaa valloittaa pohjoisen. Theon haluaa tehdä vaikutuksen isäänsä ja ottaa haltuunsa Talvivaaran. Branin ja Rickonin uskotaan kuolleen Talvivaarassa, mutta he pakenevat pohjoiseen Hodorin (Kristian Nairn) ja Osha-villinaisen (Natalia Tena) kanssa. Theon tulee omien miestensä pettämiksi ja hänet otetaan vangiksi. Arya Stark on matkalla Muurille Yorenin saattueen kanssa. Saattueseen kuuluvat Gendry (Joe Dempsie), Kuuma Piiras (Ben Hawkey) ja Lommy (Eros Vlahos), joiden kanssa Arya ystävystyy. Saattue kuljettaa myös vankeja, joista yksi on salaperäinen Jaqen H’ghar (Tom Wlaschiha). Joukko kohtaa Lannisterin sotilaita ja heidät otetaan vangiksi. Heidät viedään Harrenhaliin, jossa Arya otetaan Tywin Lannisterin (Charles Dance) palvelijaksi. Kun Tywin marssii sotaan, Arya pakenee Gendryn ja Kuuman Piiraan kanssa Jaqen H’gharin avulla.

Jon Nietos lähtee Yövartion miesten kanssa Muurin toiselle puolelle, missä hän tapaa Ygritte-nimisen villinaisen (Rose Leslie). Ygritte johdattaa Jonin ansaan ja hänet vangitaan. Toinen vangeista on Yövartion veteraani Qhorin (Simon Armstrong), joka käskee Jonin tappaa hänet jotta Jon saisi villien luottamuksen. Kun Qhorin on kuollut, villit vievät Jonin kohti heidän kuningastaan Mance Rayderia (Ciarán Hinds). Tyrion Lannister (Peter Dinklage) saapuu Kuninkaansatamaan poikakuninkaan neuvonantajaksi isänsä Tywinin sijasta. Hän nauttii vallasta jota hänellä ei ole ennen ollut. Stannis hyökkää Kuninkaansatamaan meritse ja suuri taistelu nimetään Mustavirran taisteluksi. Taistelun edetessä Joffrey vetäytyy ja Tyrion alkaa johtaa hyökkäystä. Joffreyn henkivartija Sandor Clegane (Rory McCann) pakenee taistelua ja lähtee kaupungista. Kuningatar Cersei pettää Tyrionin ja yrittää tapattaa tämän, mutta Tyrionin aseenkantaja Podrick Payne (Daniel Portman) pelastaa hänet. Tyrion kuitenkin haavoittuu ja saa suuren haavan kasvoihinsa. Kun kaupungin joukot ovat ilman johtajaa, vaikuttaa siltä, että Stannis olisi voitolla. Tywin Lannister saapuu kuitenkin Tyrellin armeijan kanssa ja Stannis joutuu vetäytymään. Voitokkaan taistelun jälkeen Joffrey ottaa Margaery Tyrellin (Natalie Dormer) kihlatukseen siirtäen Sansan sivuun.

Daenerys Targaryen matkaa punaisen erämään poikki Qarthin kaupunkiin kolmen lohikäärmeensä kanssa. Qarthissa vallanpitäjät havittelevat hänen lohikäärmeitänsä. Kaupungin velho Pyat Pree (Ian Hanmore) murhaa kaupungin kolmetoista hallitsijaa ja varastaa Daenerysin lohikäärmeet. Daenerys joutuu astumaan Kuolemattomien taloon, jossa lohikäärmeet Preen mukaan odottavat häntä. Pyat Pree odottaa häntä salissa missä hänen lohikäärmeensä ovat kahlittuina. Daenerys käskee lohikäärmeidensä syöksemään tulta ja velho kuolee. Myöhemmin Daenerys vangitsee hänet pettäneen Xaro Xhoan Daxosin (Nonso Anozie) holviin ja varastaa hänen omaisuutensa saadakseen rahaa laivastoon. Muurin pohjoispuolella Samwell Tarly (John Bradley), Grenn (Mark Stanley) ja Surusilmä-Edd (Ben Crompton) löytävät kasan lohikäärmelasista tehtyjä teriä. He kuulevat torven äänen kolme kertaa, mikä tarkoittaa, että Muukalaiset on havaittu. He lähtevät äkkiä pakoon, mutta Sam ei pysy heidän perässään joten hän piiloutuu. Sam näkee miten suuri joukko Muukalaisia marssii hänen ohitseen.

#### Kolmas tuotantokausi

Partioimassa olleet Yövartion miehet lähtevät takaisin Muuria kohti, kun Muukalaiset havaitaan. Crasterin mökissä Yövartion ylikomentaja Jeor Mormont (James Cosmo) surmataan ja Sam karkaa juuri synnyttäneen Neilikan kanssa. Muukalainen yrittää viedä Neilikan (Hannah Murray) vauvan, mutta Sam surmaa hyökkääjän lohikäärmelasiterällä. Jon tuodaan villien leiriin, missä hänen pitää voittaa heidän kuninkaansa Mance Rayderin luottamus. Ygritte viettelee Jonin ja pari rakastuu. Villien ryöstöretkellä Jon ei suostu tappamaan viatonta miestä ja hänet nimetään petturiksi. Hän pakenee Mustalinnaan jättäen Ygritten taakseen. Kuninkaansatamassa valtansa menettänyt Tyrion vaatii isältään Casterlykalliota, mutta joutuu tyytymään rahamestarin virkaan. Lisäksi Tywin vaatii Tyrionia menemään naimisiin Sansa Starkin kanssa. Tyrellit sopeutuvat pääkaupunkiin ja Margaery ystävystyy Sansan kanssa.

Catelynin isä kuolee ja Robb matkustaa hautajaisiin Vuolasvirralle. Kun Rickard Karstark (John Stahl) tapattaa kaksi vangittua nuorta Lannisteria, Robb mestaa lordi Karstarkin maanpetoksesta ja menettää suuren osan armeijastaan. Korvatakseen menettämänsä miehet Robb joutuu turvautumaan Walder Freyhin (David Bradley) ja naittaa enonsa Edmuren (Tobias Menzies) yhdelle Freyn tyttäristä. Häissä Robb tulee Freyn ja Roose Boltonin (Michael McElhatton) pettämäksi ja Robb, hänen vaimonsa Talisa (Oona Chaplin) ja Catelyn murhataan. Edmure joutuu vangiksi. Arya, Gendry ja Kuuma Piiras joutuvat Viirittömien veljeskunnan vangeiksi. Stannis lähettää Melisandren hakemaan Gendryä, koska tämä on Robertin äpärä. Melisandre tekee veritaian Gendryn verestä kirotakseen muut kuninkaat kuolemaan. Kun Davos saa kuulla Melisandren suunnitelmasta Gendryn tappamiseksi, hän päästää Gendryn vapaaksi. Kuuma Piiras jää kokiksi erääseen majataloon ja Arya pakenee veljeskuntaa. Kuninkaansatamasta paennut Sandor Clegane ottaa hänet kiinni ja aikoo palauttaa hänet Jokimaille rahaa vastaan. He saapuvat Freyn tyttären häihin, mutta joutuvat pakenemaan, kun häävieraat surmataan. Branin ja Rickonin saattue tapaa Reedin sisarukset Jojenin (Thomas Brodie-Sangster) ja Meeran (Ellie Kendrick), jotka liittyvät heihin.

Daenerys seilaa Astaporiin hankkimaan armeijaa Tahrattomista. Satamassa Daenerys yritetään surmata, mutta Joffreyn kuninkaankaartista erotettu Barristan Selmy (Ian McElhinney) pelastaa hänet ja pyytää saada palvella Daenerystä. Daenerys ostaa kaikki Tahrattomat ja vapauttaa heidät orjuudesta. Hän seilaa Yunkaihin ja liittoutuu Daario Nahariksen (Ed Skrein) kanssa tuhotakseen Yunkain orjakauppiaat. Theon on vangittuna ja Roose Boltonin äpärä, Ramsay Nietos (Iwan Rheon), kiduttaa häntä Kauhialassa. Jaime ja Brienne vangitaan matkalla Kuninkaansatamaan ja Jaime menettää oikean kätensä. Heidät viedään Harrenhaliin, missä Jaime kertoo Briennelle totuuden päivästä jona hän surmasi hullun kuninkaan Aerys II Targaryenin. Heidät päästetään vapaaksi ja Jaime palaa takaisin Kuninkaansatamaan.

#### Neljäs tuotantokausi

Vieraat alkavat saapua kuninkaallisiin häihin. Morsiamen isä, lordi Mace Tyrell (Roger Ashton-Griffiths), lunastaa paikkansa neuvostossa. Tyrion ottaa vastaan prinssi Oberyn Martellin (Pedro Pascal), joka saapuu häihin veljensä Doranin sijasta. Oberyn paljastaa tulleensa häihin hakemaan oikeutta vuosia sitten kuolleen siskonsa Elian puolesta. Häissä Joffrey piinaa Tyrionia ja tekee hänestä muun muassa juomanlaskijansa. Joffrey kuolee myrkytykseen syötyään hääpiirastaan ja Cersei vangitsee Tyrionin. Kuninkaan hovinarri ser Dontos Hollard (Tony Way) vie Sansan turvaan Petyr Baelishin laivalle. Petyr kertoo epäuskoiselle Sansalle myrkyttäneensä Joffreyn. Samalla Margaery Tyrellin isoäiti, Olenna Tyrell, paljastaa tälle olleen mukana Joffreyn myrkytyksessä. Petyr ja Sansa seilaavat Kotkanpesään, missä Sansa esitellään Petyrin sisarentyttärenä Alayne Kivenä. Vain hänen tätinsä Lysa (Kate Dickie), joka nai Petyrin, ja serkkunsa Robin (Lino Faciolli) tietävät hänen todellisen henkilöllisyytensä. Lysa raivostuu nähdessään Petyrin ja Sansan suutelevan ja yrittää tappaa Sansan, mutta Petyr työntää Lysan Kuuovesta kuolemaansa. Sansa valehtelee Petyrin puolesta Laakson aatelissukujen vanhimmille väittäen, että Lysa tappoi itsensä.

Margaery viettelee Tommenin (Dean-Charles Chapman), joka kruunataan uudeksi kuninkaaksi. Cersei pyytää Jaimea etsimään Sansan ja tappamaan tämän. Sen sijaan Jaime antaa Briennelle valyrian teräksestä taotun miekan ja lähettää tämän suojelemaan Sansaa Podrick Paynen kanssa. Tyrionin oikeudenkäynnissä kaikki todistavat hänet syylliseksi Joffreyn murhaan, jopa Shae, joten hän vaatii kaksintaistelua ja saa edustajakseen Oberynin kaksintaistelussa Gregor Cleganea (Hafþór Júlíus Björnsson) vastaan. Oberyn haluaa kostaa Gregorille, joka murhasi hänen siskonsa ja sisarentyttärensä Robertin kapinan aikana. Oberyn on taistelussa voitolla, mutta haluaa kuulla Cleganen tunnustuksen siskonsa murhasta eikä tapa häntä heti. Clegane tarttuu häneen kiinni ja tunnustaa murhan samalla kun murskaa Oberynin kallon. Tyrion tuomitaan kuolemaan, mutta päivää ennen teloitusta Jaime ja Varys (Conleth Hill) auttavat häntä pakenemaan vankilasta. Ennen kuin hän jättää Varysin kanssa kaupungin taakseen, Tyrion käy isänsä makuuhuoneessa ja kuristaa siellä kohtaamansa Shaen. Hän murhaa isänsä varsijousella.

Arya ja Sandor Clegane matkaavat Jokimailla kohti Kotkanpesää. Arya saa miekkansa takaisin Polliverilta (Andy Kellegher) tapettuaan tämän. Kotkanpesässä he saavat kuulla Lysan kuolleen ja joutuvat palaamaan takaisin. Brienne ja Podrick löytävät ja tunnistavat heidät. Arya ei kuitenkaan halua liittyä Briennen seuraan, koska uskoo tämän työskentelevän Lannistereille. Brienne kukistaa Sandorin kaksintaistelussa, mutta Arya onnistuu pakenemaan ja nousee Braavosiin matkaavaan laivaan. Pohjoisessa Ramsay Nietos saa Cailinvallin haltuunsa Theonin avulla. Roose palkitsee poikansa laillistamalla tämän. Jon Nietos palaa Mustalinnaan haavoittuneena, ja hänet armahdetaan valansa rikkomisesta kerrottuaan villien suunnitelmasta hyökätä Mustalinnaan. Muurin taistelussa muun muassa Grenn ja Pyp (Josef Altin) saavat surmansa, ja Ygritte kuolee Jonin käsivarsille. Taistelun jälkeen Jon menee neuvottelemaan Mancen kanssa tarkoituksenaan tappaa tämä, mutta samalla hetkellä Stannisin joukot saartavat villit ja Mance antautuu. Bran, Hodor ja Meera saapuvat kolmisilmäisen korpin (Struan Rodger) luo, mutta Jojen saa surmansa.

Daenerys valloittaa Meereenin ja alkaa hallita sitä sen kuningattarena. Hän vapauttaa kaupungin orjat, mutta jotkut heistä eivät haluakaan olla vapaita. Daeneryksen suurin lohikäärme Drogon aiheuttaa tuhoa meereeniläisille, joten Daenerys kahlitsee loput lohikäärmeensä pyramidin kammioon. Daenerys makaa Daario Nahariksen (Michiel Huisman) kanssa ennen kuin lähettää hänet Yunkaihin. Barristan Selmy saa selville, että ser Jorah vakoili Daenerysiä Robert Baratheonin käskystä. Daenerys ei kuuntele selityksiä, vaan karkottaa Jorahin Meereenistä.

#### Viides tuotantokausi

Meereenissä Harpyijan pojat kapinoivat Daenerystä vastaan murhaamalla Meereenin asukkaita ja Tahrattomia; myös Barristan Selmy saa surmansa. Rauhan ylläpitämiseksi Daenerys avaa kaupungin taisteluareenat, joissa orjat taistelevat toisiaan vastaan kuolemaan saakka. Tyrion Lannister saapuu Pentosiin yhdessä Varysin kanssa, ja he alkavat matkata Meereeniä kohti. He ohittavat Volantiksen kaupungin, missä Jorah Mormont sieppaa Tyrionin. Jorah vie Tyrionin Daenerysin luo saadakseen armahduksen kuningattarelta. Daenerys ottaa Tyrionin neuvonantajakseen, mutta karkottaa Jorahin jälleen kaupungista. Taisteluareenoiden avauspäivänä Jorah pelastaa Daenerysin Harpyijan poikien hyökkäykseltä. Drogon lentää areenalle ja vie Daenerysin turvaan selässään. Lennettyään turvaan, Drogon lepää kukkulan rinteellä. Daenerys lähtee etsimään ruokaa, mutta joutuu dothrakiratsumiesten piirittämäksi. Jorah ja Daario Naharis jättävät Meereenin etsiäkseen Daenerystä, jättäen Tyrionin ja Varysin sekä tulkki Missandein (Nathalie Emmanuel) ja komentaja Harmaan Madon (Jacob Anderson) hallitsemaan kaupunkia.

Muurilla Stannis polttaa Mance Rayderin elävältä maanpetoksesta kun tämä on kieltäytynyt polvistumasta kuninkaalle eikä ole antanut villien liittyä Stannisin riveihin. Stannis lupaa laillistaa Jon Nietoksen ja antaa tälle Talvivaaran, jos tämä marssii hänen kanssaan taisteluun Boltoneita vastaan, mutta Yövartion valaansa vedoten Jon kieltäytyy tarjouksesta. Jon valitaan ylikomentajaksi, mutta suhtautuminen häneen muuttuu kun Jon alkaa rakentaa liittoumaa villien ja Yövartion välille. Stannis lainaa laivojaan, jotta Jon voisi hakea villejä Karukodon kylästä. Muukalaiset hyökkäävät kylään armeijoineen. Taistelun jälkeen Muukalaisten johtohahmo, Yön kuningas, nostaa ruumiit kuolleista ja liittää ne armeijaansa. Jon palaa Mustalinnaan mukanaan useita villejä. Mestari Aemon (Peter Vaughan) kuolee vanhuuteen, ja Neilikka mukanaan Samwell Tarly lähtee kohti Vanhaakaupunkia kouluttautuakseen uudeksi mestariksi. Suurin osa Yövartion miehistä ovat pettyneitä Jonin johtajuuteen ja pitävät tätä petturina. He houkuttelevat Jonin ansaan ja puukottavat hänet kuoliaaksi.

Laaksossa lordi Petyr Baelish antaa Robin Arrynin Roycen suvun huostaan, ja lähtee Sansa Starkin kanssa Talvivaaraa kohti. Brienne, joka noudattaa yhä Catelynille vannomaa valaansa, seuraa heitä aseenkantajansa Podrickin kanssa. Talvivaarassa Sansa tapaa jälleen Theonin, joka kertoo nimensä olevan nyt Löyhkä, ja menee naimisiin Ramsay Boltonin kanssa tehdäkseen liiton Laakson ja Boltonin suvun välille. Ramsay pahoinpitelee Sansaa fyysisesti ja henkisesti muun muassa raiskaamalla tämän hääyönään, ja pakottamalla Löyhkän katsomaan vierestä. Kun Löyhkä paljastaa Sansalle ettei hän tappanutkaan tämän veljiä, he pakenevat yhdessä hyppäämällä linnan muurilta alas.

Stannisin armeijan eteneminen käy vaikeaksi lumimyrskyn ja Ramsayn järjestämän sabotaasihyökkäyksen vuoksi. Saadakseen suotuisamman sään Stannis suostuu vastahakoisesti Melisandren vaatimuksille uhrata tyttärensä Shireenin (Kerry Ingram) Valon herralle, minkä seurauksena hänen vaimonsa Selyse (Tara Fitzgerald) hirttää itsensä ja puolet armeijasta karkaa. Stannis hyökkää jäljelle jääneiden sotilaiden kanssa kohti Talvivaaraa, mutta kokee nopean tappion Boltonin ratsujoukkoja vastaan. Taistelun jälkeen Brienne surmaa Stannisin kostoksi Renlyn kuolemasta, ja Melisandre pakenee Mustalinnaan.

Kuninkaansatamassa Cersei alkaa menettää otettaan pojastaan, kuningas Tommen Baratheonista, sen jälkeen kun tämä vihitään Margaery Tyrellille. Hän yrittää saada asemansa takaisin palauttamalla Uskonsoturit uuden yliseptonin (Jonathan Pryce) käyttöön. Uskonsoturit alkavat puhdistaa Kuninkaansatamaa synneistä ja vangitsevat Loras Tyrellin (Finn Jones) syyttäen tätä homoseksuaalisuudesta. Myöhemmin he vangitsevat myös Margaeryn ja itse Cersein. Cersei vapautetaan, kun hän tunnustaa syyllistyneensä aviorikokseen serkkunsa Lancelin (Eugene Simon) kanssa. Cersei ei kuitenkaan myönnä maanneensa veljensä Jaime Lannisterin kanssa tai järjestäneensä Robert Baratheonin kuolemaa. Rangaistukseksi Cersein täytyy kulkea alasti kaupungin poikki Punalinnaan.

Dornessa Oberyn Martellin äpärätyttäret, "hietakyyt", juonivat kostavansa isänsä kuoleman. Kun uhkaava viesti saapuu Kuninkaansatamaan, Jaime Lannister ja Bronn (Jerome Flynn) matkaavat Dorneen aikeenaan pelastaa Myrcella Baratheon (Nell Tiger Free). Kun Oberynin veli Doran (Alexander Siddig) saa tietää, että Ellaria Hieta (Indira Varma) oli uhkauksen takana, hän antaa Jaimen ja Bronnin palata takaisin Kuninkaansatamaan, sillä ehdolla että Myrcellan kihlattu Trystane Martell (Toby Sebastian) matkaa heidän kanssaan pääkaupunkiin ottamaan viran kuninkaanneuvostosta. Laivamatkalla Kuninkaansatamaan Myrcella kuolee Ellarian antamaan myrkkyyn.

Arya Stark saapuu Braavosiin ja alkaa kouluttautua salamurhaajaksi Jaqen H’gharin opetuksessa. Hänen käsketään surmata sataman epärehellinen kauppias, mutta kun Meryn Trant (Ian Beattie) saapuu Braavosiin, Arya murhaa hänet sen sijaan. Rangaistukseksi Arya sokeutuu.

#### Kuudes tuotantokausi

Sansa ja Theon pakenevat Talvivaarasta ja kohtaavat Briennen. Theon päättää palata Rautasaarille, kun taas Sansa matkustaa Briennen ja Podrickin kanssa Mustalinnaan. Melisandre herättää murhatun Jon Nietoksen eloon. Teloitettuaan petturit Jon eroaa Yövartiosta ja nimeää Surusilmä-Edin uudeksi ylikomentajaksi. Villien ja muutamien pohjoisten sukujen tuella Jon aloittaa taistelun Boltoneita vastaan. Taistelun ratkaisee Sansan apuun kutsumat Laakson ritarit. Sansa tapattaa Ramsayn, Talvivaara palaa Starkien haltuun ja Jon nimetään Pohjoisen kuninkaaksi.

Freyt piirittävät Vuolasvirtaa. Jaime neuvottelee antautumisesta Brynden Tullyn (Clive Russell) kanssa, mutta tämä lupaa taistella viimeiseen mieheen. Jaimen vapauttama Edmure Tully ottaa Vuolasvirran hallintaansa ja antautuu. Brynden kuolee taistellessaan yksin Lannistereita vastaan. Jaqen H’ghar antaa Aryalle uuden mahdollisuuden, mutta kun tämä kieltäytyy suorittamasta salamurhatehtävää, Jaqen antaa oppilaalleen Waifille (Faye Marsay) luvan tappaa Arya. Takaa-ajon päätteeksi Arya onnistuu tappamaan Waifin ja palaa Westerosiin, jossa hän murhaa Walder Freyn.

Kolmisilmäinen korppi (Max von Sydow) opettaa Brania ja näyttää tälle takaumia menneisyydestä. Kun Muukalaiset hyökkäävät Kolmisilmäisen korpin piilopaikkaan, korpin lisäksi myös Hodor kuolee. Ned Starkin kuolleeksi luultu veli Benjen (Joseph Mawle) pelastaa Branin ja Meeran. Tutkiessaan menneisyyttä Bran tajuaa, ettei Jon ole Nedin vaan tämän Lyanna-siskon (Aisling Franciosi) poika.

Ennen saapumistaan Vanhaankaupunkiin Sam vierailee perheensä luona, mutta saa isältään Randyllilta (James Faulkner) viileän vastaanoton, kun tämä tajuaa Neilikan olevan villi. Sandor Clegane on liittynyt uskonlahkoon ja luopunut väkivaltaisesta elämästä. Kun Viiritöntä veljeskuntaa edustavat miehet tappavat Sandorin uudet tutut ja hänen opettajansa Rayn (Ian McShane), Sandor kostaa tappajille ja kohtaa Beric Dondarrionin (Richard Dormer).

Jaime ja Tyrellit yrittävät vapauttaa Margaeryn ja Lorasin Uskonsotureiden käsistä, mutta Margaery ja Tommen estävät väkivaltaisuudet julistaessaan suhteen kruunun ja kirkon välillä alkaneeksi. Cersei tappaa Uskonsoturit ja yliseptonin elovalkealla, ja suuressa räjähdyksessä kuolevat myös Margaery, Loras, Lancel, Mace Tyrell ja Kevan Lannister (Ian Gelder) sekä kaupungin asukkaita. Tommen järkyttyy tapahtuneesta ja tappaa itsensä. Cersei julistetaan kuningattareksi.

Ellaria Hieta ja hietakyyt murhaavat Doranin sekä Trystanin ja ottavat Dornen hallintaansa. Margaeryn isoäiti Olenna (Diana Rigg) liittoutuu Ellarian kanssa kostaakseen Cerseille, ja Varyksen avulla Olenna ja Ellaria onnistuvat solmimaan liiton Daeneryksen kanssa.

Daenerys on dothrakien vankina, mutta hän polttaa vangitsijansa Khal Moron (Joe Naufahu) elävältä ja ottaa dothrakit komentoonsa. Hän pelastaa Meereenin orjakauppiaiden hyökkäykseltä ja tapaa Theon Greyjoyn sekä tämän siskon Yaran (Gemma Whelan), jotka ovat tulleet pyytämään Daenerykseltä apua, koska heidän setänsä Euron (Pilou Asbæk) on murhannut Balonin ja julistautunut kuninkaaksi. Daenerys käskee Jorahia etsimään parannuskeinon harmaarokkoonsa ja jättää Daarion hallitsemaan Meereeniä. Daenerys nimeää Tyrionin Kuningattaren Kouraksi ja alkaa purjehtia kohti Westerosia. 

**Juonipaljastukset päättyvät tähän.**
#### Seitsemäs kausi

Jon Nietoksen johdolla Pohjoinen valmistautuu tulevaan sotaan kuolleita vastaan. Saatuaan Samwell Tarlylta tiedon, että Lohikäärmekivellä on suuri määrä lohikäärmelasia, jolla voidaan tappaa kuolleita, ja että Daenerys Targaryen on saapunut Westerosiin kolmen lohikäärmeen kanssa ja rantautunut Lohikäärmekivelle, hän päättää lähteä neuvottelemaan tämän kanssa liitosta kuolleita vastaan. Jon jättää Sansan hallitsemaan Talvivaaraa. Bran ja Arya palaavat myös Talvivaaraan Branin tultua Kolmisilmaiseksi korpiksi, ja Aryan murhattua Walder Freyn ja kaikki hänen miespuoliset poikansa. Petyr Baelish yrittää ajaa Starkin sisarukset toisiaan vastaan, mutta hänen juonensa ja petokset paljastuvat, ja Sansa laittaa hänet oikeudenkäyntiin, jonka seurauksena Arya teloittaa hänet Sansan käskystä.

Kuninkaansatamassa kuningatar Cersei liittoutuu Euron Greyjoyn kanssa, tavoitteena saada Westeros kokonaan hallintaansa, samalla kun Daenerys aloittaa oman invaasionsa Westerosiin. Jon Nietos saapuu Lohikäärmekivelle, ja vaikka alkuun Jon ja Daenerys eivät tunnu löytävän yhteistä säveltä, he alkavat lopulta lämpenemään toisilleen. Jon saa Daenerykselta luvan kaivaa lohikäärmelasia. Kun Cersein onnistuu Jaimen johdolla vallata Ylipuutarha, Tyrellin kotilinna, Olenna Tyrell lopultakin paljastaa, että hän murhasi Joffreyn. Kuultuaan Ylipuutarhan tappiosta, Daenerys yllättää Lannisterin armeijan matkalla Kuninkaansatamaan. Jorah Mormont palaa Daeneryksen palvelukseen Samwell Tarlyn parannettua hänet Harmaasuomusta. Jon onnistuu vakuuttamaan Daeneryksen kuolleitten armeijan olemassaolosta, ja Jon lähtee muurin pohjoispuolelle hankkimaan kuollutta sotilasta todisteeksi, jotta hän ja Daenerys saisivat aikaan aselevon Cersein kanssa siihen asti, kunnes kuolleet on voitettu. Jon, Tormund, Davos Merenverto, Gendry, Beric Dondarrion, Myrin Thoros ja Sandor Clegane muodostavat retkikunnan kaappaamaan kuolleen. He onnistuvat, mutta jäävät Yön Kuninkaan ja tämän armeijan piirittämäksi. Daenerys saapuu lohikäärmeittensä kanssa auttamaan mutta seurauksena hän menettää Viserionin. Jon antaa uskollisuutensa Daenerykselle, mutta tosiasiassa he ovat alkaneet rakastua toisiinsa.

Kuollut toimitetaan Kuninkaansatamaan, jossa Cersei vakuuttuu ja suostuu aselepoon sillä edellytyksellä, että Jon pitää pohjoisen erossa tulevista sodista hänen ja Deneryksen välillä. Jon ei voi sitä tehdä, ja Cersei poistuu, mutta Tyrion onnistuu kääntämään Cersein mielen. Tosiasiassa Cersei valehteli: hän ei aio lähettää armeijaansa Pohjoisen avuksi, vaan aikoo palkata Kultaisen Komppanian valtaamaan Westeros, uskoen että Jonin ja Daeneryksen joukot ja kuolleet tappavat toisensa. Jaime hylkää sisarensa tämän vuoksi ja ratsastaa Pohjoiseen yksin. Samwell Tarly saapuu myös Talvivaaraan, jossa tapaa Branin vuosien jälkeen. Bran paljastaa Samwellille, että Jon on Rhaegar Targaryenin ja Lyanna Starkin poika. Samwell oli saanut tästä jo viitteitä, ja Bran saa lisäksi selville, että Rhaegar ei kaapannut saati raiskannut Lyannaa: he rakastivat toisiaan ja avioituivat salaa. Jonin oikea nimi on Aegon Targaryen, ja hän on Rautavaltaistuimen laillinen perijä. Matkalla Talvivaaraan Jon ja Daenerys rakastelevat tietämättä olevansa verisukua. Yön kuningas käyttää henkiinherätettyä Viserionia tuhoamaan Muuri, ja kuolleet marssivat Westerosiin.

#### Kahdeksas kausi

Daeneryksen armeija saapuu Jonin kanssa Talvivaaraan, ja Jon tapaa Branin ja Aryan uudestaan monen vuoden jälkeen. Sansa ei hyväksy Daenerysta kuningattarekseen, mutta ymmärtää, että tämä apua tarvitaan kuolleita vastaan. Daenerys antaa Jonin ratsastaa Rhaegalilla. Bran antaa Samwellin tehtäväksi kertoa Jonille totuus tämän syntyperästä. Jon hyväksyy totuuden, mutta ei suostu istumaan Rautavaltaistuimella, pitäen kiinni lojaalisuudestaan (ja rakkaudestaan) Daenerykselle. Hän kuitenkin kertoo tälle totuuden, jolloin Daenerys alkaa hiljattain nähdä Jonin uhkana omalle vaatimukselleen Rautavaltaistuimesta. Theon palaa Talvivaaraan antamaan palveluksensa toisen kotinsa puolesta. Jaime saapuu Talvivaaraan ja Brienne puolustaa häntä. Jaime lyö Briennen ritariksi.

Kuolleet saapuvat Talvivaaraan, ja taistelu elämästä ja kuolemasta alkaa. Yön Kuninkaan äärimmäinen tavoite on tappaa Bran, jolloin maailman muistot häviäisivät. Melisandre saapuu avuksi. Taistelu on pitkä ja kaoottinen, ja lopulta tilanne näyttää toivottomalta. Beric Dondarrion uhraa itsensä, jolloin Arya onnistuu pääsemään Yön Kuninkaan lähelle ja tappamaan tämän Valyrialaisen teräksen tikarillaan. Yön Kuninkaan kuolema murtaa kuolleiden armeijan ylläpitävän taian, jolloin armeija ja kaikki Valkoiset Kulkijat kuolevat. Taistelussa kuolivat muun muassa Jorah Mormont, Lyanna Mormont ja Theon Greyjoy. Suuri sota on voitettu, mutta Daenerys vaatii Pohjoista sotimaan rinnallaan Cerseitä vastaan.

Jonin lähtiessä Talvivaarasta hän antaa Branin paljastaa Sansalle ja Aryalle totuus hänen syntyperästään. Sansa kertoo totuuden Tyrionille, koska hän haluaa Jonin kuninkaaksi, koska hän ei luota Daenerykseen. Daeneryksen palatessa Lohikäärmekivelle Euron Greyjoy ampuu haavoittuneen Rhaegalin kuoliaaksi ja vahingoittaa Daeneryksen laivastoa. Missandei jää vangiksi. Daenerys ja Tyrion tapaavat Cersein Kuninkaansataman muureilla yrittäen saada tämän antautumaan- Cersei ei kuitenkaan suostu ja teloituttaa Missandein.

Jonin saapuessa Lohikäärmekivelle Tyrion paljastaa, että Varys on vaihatunut lojaaliutensa Jonille, koska Varys on katsonut, ettei Daeneryksen mieli ole enää terve. Daenerys teloittaa Varyksen ja johdattaa joukkonsa Kuninkaansatamaan. Arya ja Sandor matkaavat myös kaupunkiin tavoitteena tappa Gregor Clegane ja Cersei. Jaime yrittää pelastaa Cersein, mutta jää kiinni. Tyrion kuitenkin vapauttaa hänet ja antaa tilaisuuden paeta Cersein kanssa.

Daenerys tuhoaa Euron Greyjoyn laivaston ja lohikäärmeaseet Drogonin avulla ja antaa armeijalleen tilaisuuden tunkeutua kaupunkiin. Lannisterin armeija tajuaa tilanteen toivottomuuden ja antautuu. Kellot soitetaan antautumisen merkiksi ja taistelu näyttää olevan ohi. Kaikki Daeneryksen kokemat menetykset saavat hänet kuitenkin hulluuden partaalle, ja hän aloittaa raivopäisen hyökkäyksen Drogonilla, polttaen tuhansia antautuneita sotilaita ja siviilejä, järkyttäen Tyrionin ja Jonin. Jaime tappaa Euronin ja onnistuu pääsemään Cersein luo, mutta yrittäessään paeta he jäävät jumiin katakombeihin. Sandor käskee Aryan paeta ja hän itse kohtaa Gregorin, onnistuen tappamaan epäkuolleen veljensä uhraamalla itsensä. Taistelun päätyttyä kaupunki on raunioina, ja Tyrion löytää Jaimen ja Cersein kuolleina. Daenerys julistaa armeijalleen, että he jatkavat muualle maailmaan "vapauttamaan" muut maat ja kansat tyrannien ikeestä, kuten he tekivät Kuninkaansatamassa. Tyrion eroaa Kuningattaren Kouran paikalta. Tyrion tapaa Jonin ja vakuuttaa tämän tappamaan Daeneryksen, ennen kuin muut maat kohtaavat Kuninkaansataman kohtalon. Vastahakoisesti Jon tapaa Daeneryksen ja iskee tikarin tämän sydämeen. Drogon, surun murtamana, sulattaa Rautavaltaistuimen ja lentää pois Daenerys mukanaan. Jon vangitaan.

Muutama viikko myöhemmin, kaikki Westerosin lordit ja neidot, mukaan lukien Sansa, Arya ja Bran, saapuvat Kuninkaansatamaan päättämään Tyrionin ja Jonin kohtaloista sekä Westerosin tulevaisuudesta. Koska uutta sotaa ei haluta, on selvää, että Westeros tarvitsee uuden kuninkaan. Tyrion ehdottaa, että he valitsevat joukostaan kuninkaan. Tyrion ehdottaa kuninkaaksi Brania. Kaikki lordit Sansaa lukuun ottamatta hyväksyvät. Vaikka Bran ei halua sitä, hän silti suostuu, ja Bran tekee Tyrionista Kouran. Sansa julistaa Pohjoisen itsenäiseksi kuningaskunnaksi, niin kuin se oli ennen Aegon Valloittajan aikaa. Bran julistetaan Bran Rikkoutunut Ensimmäiseksi. Koska Harmaa Mato halusi teloittaa Jonin ja Pohjoinen taas halusi hänet vapaaksi, Bran tekee kompromissitratkaisun ja karkottaa Jonin Yövartioon. Näin Jonin syntyperästä ei koskaan tullut julkista tietoa. Jon sanoo hyvästit Sansalle, Aryalle ja Branille ja lähtee Mustalinnaan. Harmaa Mato lähtee sotilaidensa kanssa Naathin saarelle suojelemaan sitä. Tyrion kokoaa pienen neuvoston, johon kuuluu Davos Merenverto Laivamestarina, Samwell Tarly Suurmestarina, Brienne Kuninkaankaartin komentajana ja Bronn Rahamestarina. Sansa kruunataan Pohjoisen kuningattareksi ja Arya lähtee tutkimusmatkalle läntisen meren yli. Kevään alkaessa Jon johdattaa vapaan väen takaisin kotimaahansa.

Vastaanotto
-----------

*Game of Thrones* oli jo tuotannon alkuvaiheista lähtien erittäin odotettu ja sen vastaanottivat niin fanit kuin kriitikotkin erittäin hyvin. Sarja oli *TorrentFreakin* mukaan vuosina 2012–2015 eniten laittomasti ladattu televisiosarja, mikä kertoo myös sarjan suosiosta. Sarjan viimeistä kautta pidettiin kuitenkin yleisesti suurena pettymyksenä.

### Katsojatilastot

Pilottijakson ensiesitys oli 17. huhtikuuta 2011 ja sillä oli 2,22 miljoonaa katsojaa Yhdysvalloissa. Ensimmäisen jakson jälkeen katsojamäärät kasvoivat tasaisesti ja ensimmäisen kauden viimeiseen jaksoon mennessä sarja ylitti kolmen miljoonan katsojan rajan. Vuonna 2011 *Game of Thrones* oli 36. katsotuin kaapelikanavan esittämä sarja Yhdysvalloissa 2,5 miljoonan katsojan keskiarvolla.

Sarjan toisella kaudella katsojaluvut nousivat ja ensimmäisellä jaksolla oli 3,8 miljoonaa katsojaa. Kauden viimeisestä jaksosta tuli sarjan katsotuin ja sen näki Yhdysvalloissa 4,2 miljoonaa katsojaa. Kolmannen tuotantokauden avausjaksosta tuli sarjan katsotuin jakso 4,37 miljoonalla katsojalla. Neljännen tuotantokauden ensimmäisestä jaksosta "Kaksi miekkaa" tuli koko sarjan katsotuin 6,64 miljoonalla katsojalla. Siitä tuli myös HBO-kanavan kaikkien aikojen katsotuin jakso sitten *Sopranosin* päätösjakson vuonna 2007.

*Game of Thrones* on kolminkertaistanut katsojalukunsa sarjan ensimmäisen jakson jälkeen.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Jakso 1 | Jakso 2 | Jakso 3 | Jakso 4 | Jakso 5 | Jakso 6 | Jakso 7 | Jakso 8 | Jakso 9 | Jakso 10 |
| Kausi 1 | 2,22 | 2,20 | 2,44 | 2,45 | 2,58 | 2,44 | 2,40 | 2,72 | 2,66 | 3,04 |
| Kausi 2 | 3,86 | 3,76 | 3,77 | 3,65 | 3,90 | 3,88 | 3,69 | 3,86 | 3,38 | 4,20 |
| Kausi 3 | 4,37 | 4,27 | 4,72 | 4,87 | 5,35 | 5,50 | 4,84 | 5,13 | 5,22 | 5,39 |
| Kausi 4 | 6,64 | 6,31 | 6,59 | 6,95 | 7,16 | 6,40 | 7,20 | 7,17 | 6,95 | 7,10 |
| Kausi 5 | 8,00 | 6,81 | 6,71 | 6,82 | 6,56 | 6,24 | 5,40 | 7,01 | 7,14 | 8,11 |
| Kausi 6 | 7,94 | 7,29 | 7,28 | 7,82 | 7,89 | 6,71 | 7,80 | 7,60 | 7,66 | 8,89 |
| Kausi 7 | 10,11 | 9,27 | 9,25 | 10,17 | 10,72 | 10,24 | 12,10 | — | — | — |
| Kausi 8 | 11,76 | 10,29 | 12,02 | 11,80 | 12,48 | 13,61 | — | — | — | — |

### Palkinnot ja ehdokkuudet

*Pääartikkeli: Luettelo televisiosarjan Game of Thrones saamista palkinnoista ja ehdokkuuksista*
Vuonna 2011 sarja sai 13 Primetime Emmy -ehdokkuutta mukaan lukien ehdokkuus parhaasta draamasarjasta. Tim Van Patten oli ehdokkaana kahdeksatta kertaa sarjan pilottijakson ohjauksesta. Sarja oli ehdokkaana myös parhaasta käsikirjoituksesta, roolijaosta, puvustuksesta, maskeerauksesta, kampauksesta, erikoisefekteistä, äänityksestä, stuntkoordinaattorista sekä alkutunnuksen suunnittelusta. Peter Dinklage voitti parhaan miessivuosan Emmyn ja Golden Globen. Vuonna 2012 sarja sai kaksi Primetime Emmy -ehdokkuuta parhaasta miessivuosasta (Peter Dinklage) ja parhaasta draamasarjasta. Creative Arts Emmy -ehdokkuuksia se sai 11, joista se voitti kuusi.

Vuonna 2014 sarja sai 19 Emmy-ehdokkuutta, enemmän kuin mikään muu sarja samana vuonna. Sarja on ehdolla muun muassa parhaan draamasarjan, miessivuosan (Peter Dinklage), naissivuosan (Lena Headey), ohjauksen, käsikirjoituksen, puvustuksen, maskeerauksen ja musiikin kategorioissa.

Vuonna 2016 sarja sai 12 Emmy-palkintoa muun muassa parhaasta draamasarjasta, ohjauksesta ja käsikirjoituksesta. Sarja on saanut kuuden kautensa aikana yhteensä 38 Emmyä, enemmän kuin mikään muu parhaan katseluajan televisiosarja aikaisemmin.

Vaikutus
--------

### Kirjasarja

Sarjan suosio paransi *Tulen ja jään laulu* -kirjasarjan myyntiä ja kirjoista julkaistiin uudet painokset. Kaikki kirjasarjan kirjat nousivat bestseller-listoille kymmenen joukkoon ja kun sarjan viides kirja *Lohikäärmetanssi* julkaistiin heinäkuussa 2011, se nousi heti *The New York Timesin* bestseller-listan kärkeen. Natalia Tenan esiintyminen Oshana on saanut kirjasarjan kirjoittajan George R. R. Martinin miettimään uudelleen hahmon tarinaa ja hän aikoo ottaa jotkin hahmon ja näyttelijän väliset erot huomioon.

### Populaarikulttuuri

*Game of Thronesiin* on viitattu monesti esimerkiksi televisiosarjoissa *Simpsonit*, *Castle*, *Rillit huurussa* ja *South Park*. Sarjasta on tehty myös monia parodioita. Muun muassa *Collegehumor* on tehnyt sarjasta kaksi videota, joissa hahmot liikkuvat sarjan tarinaa parodioivassa vanhan roolipelin kaltaisessa ympäristössä. Sarjan inspiroimalla albumilla *For the Throne (Music Inspired by the HBO Series Game of Thrones)* on mukana monia tunnettuja artisteja ja yhtyeitä.

### Yhteiskunnallinen

Sarjalla on ollut suuri taloudellinen vaikutus Belfastin kaupunkiin, jossa sarjaa pääasiallisesti kuvattiin. Kaupungin virkamiesten mukaan *Game of Thrones* on tuonut kaupungille yli 120 miljoonaa dollaria. Lisäksi Belfastissa kuvaaminen on luonut yli 900 täyspäiväistä ja yli 5 700 osa-aikaista työpaikkaa. Dubrovnikissa, jossa kuvattiin Westerosin pääkaupunkiin sijoittuvat kohtaukset, sarjan tuottaminen on nostanut kaupungin turistien määrää 24 prosentilla kolmen vuoden aikana. Andalusiassa turistien määrä on noussut 30 prosenttia kuvausten alettua siellä.

Spin-offit
----------

HBO on kehitellyt suurta suosiota saaneen sarjan pohjalta uusia televisiosarjoja. Näistä spin-offeista ensimmäistä, *House of the Dragonia*, alettiin esittää vuonna 2022. Saman vuoden marraskuussa muita spin-offeja oli kehitteillä ainakin kuusi.

### *House of the Dragon*

*Pääartikkeli: House of the Dragon*
Vuonna 2022 alkanut *House of the Dragon* on *Game of Thronesin* esiosa ja sen ensimmäinen julkaistu spin-off-sarja. Se kertoo Targaryenin suvun sisällissodasta noin 200 vuotta ennen edeltävän sarjan alkua. Sarja perustuu suurelta osin George R. R. Martinin vuonna 2018 julkaistuun romaaniin *Tuli ja veri*. Suosionsa puolesta sarja jatkaa edeltäjänsä jalanjäljissä. Sen ensimmäinen jakso keräsi yli 25 miljoonaa katsojaa ensimmäisen viikon aikana ja oli HBO:n kaikkien aikojen katsotuin ensimmäinen jakso. Seuraava jakso oli vielä sitäkin suositumpi ja katsojamäärät pysyivät korkeina koko ensimmäisen tuotantokauden ajan. Sarjan toinen tuotantokausi julkaistaan todennäköisesti vuonna 2024.

### Kehitteillä olevat sarjat

Työnimellä *The Sea Snake* tunnettu sarja kertoo Merikäärmeeksi kutsutusta Corlys Velaryonista, joka esiintyy myös sarjassa *House of the Dragon*. Sarjan aiheena on hahmon merimatkat tuntemattomilla alueilla. *The Mentalist* -televisiosarjan luoja Bruno Heller käsikirjoittaa sarjan pilottijakson. Sarjan aiempi nimi oli *9 Voyages*, mutta nimeä muutettiin, koska siihen ei haluttu numeroita.

Toisen kehitteillä olevan sarjan päähenkilö on rhoynelainen prinsessa Nymeria, joka pakenee kymmenentuhannen laivan kanssa valyrialaisten hyökätessä Rhoyneen ja päätyy Dorneen noin tuhat vuotta ennen *Game of Thronesin* tapahtumia. Sarjan käsikirjoittajaksi on nimetty Amanda Segel ja sitä kutsutaan nimellä *10,000 Ships*.

*Game of Thronesiin* liittyviä animaatiosarjoja on kehitteillä kaksi: *The Golden Empire* ja toistaiseksi nimetön sarja. *The Golden Empire* kertoo Essoksessa vaikuttavasta Yi Tin hallitsijasuvusta. Muita kehitteillä olevia näyteltyjä sarjoja ovat Muurin taakse karkotetun Jon Nietoksen elämästä kertova sarja, George R. R. Martinin pienoisromaanisarjaan *Tales of Dunk and Egg* pohjautuva televisiosarja *A Knight of the Seven Kingdoms: The Hedge Knight* ja Westerosin valloittaneesta Aegon Targaryenista kertova sarja.

### Peruutetut sarjat

Vuonna 2018 HBO ilmoitti työstävänsä työnimellä *Bloodmoon* kutsuttua sarjaa, jonka oli tarkoitus kertoa Pitkästä yöstä ja sijoittua aikaan noin 8 000 vuotta ennen *Game of Thronesia*. Sarjaa käsikirjoitti Jane Goldman ja pääosaa esitti Naomi Watts. Sarja päädyttiin perumaan lähdemateriaalin puutteen takia, koska Martin on teoksissaan käsitellyt aikakautta lähinnä vain ohimennen ja tarinan keksiminen tyhjästä johti ongelmiin jo *Game of Thronesin* aikana.

Myös Kuninkaansataman Kirpunperä-slummiin sijoittunut sarja on peruttu.

Katso myös
----------

* Luettelo televisiosarjan Game of Thrones jaksoista
* Luettelo televisiosarjan Game of Thrones näyttelijöistä

Lähteet
-------

1. ↑  Game of Thrones - Sarjaopas *Telvis.fi*. Viitattu 30.11.2012.
2. ↑  Ylelle joukko hittisarjoja - Game of Thrones alkaa tammikuussa  16.11.2011. YLE. Viitattu 2.12.2011.
3. 1 2  Otterson, Joe: ‘Game of Thrones’ Season 8 Set to Air in 2019 *Variety*.  4.1.2018. Viitattu 4.1.2018. (englanniksi)
4. ↑  Goldberg, Lesley: 'Game of Thrones' by The Numbers  14.4.2011. The Hollywood Reporter. Viitattu 9.12.2011. (englanniksi)
5. ↑  This Week's Cover: 'Game of Thrones,' the battle to make season 2 epic *Entertainment Weekly*.  14.3.2012. Viitattu 26.11.2012. (englanniksi)
6. ↑  Goldman, Eric: Game of Thrones Renewed for Season 5 and Season 6 *IGN*.  8.4.2014. Viitattu 15.4.2014. (englanniksi)
7. ↑  Karmali, Luke: Game of Thrones Will End With Season 7 or Season 8 *IGN*.  13.3.2014. Viitattu 15.4.2014. (englanniksi)
8. ↑  Game of Thrones päättyy kahdeksanteen tuotantokauteen *iltalehti.fi*. Viitattu 31.7.2016.
9. ↑  Huhu Game of Thronesin lopusta sai vahvistuksen – Paskamyrsky jatkuisi varmasti yhä, jos HBO ei olisi puuttunut peliin *Muropaketti*.  26.2.2024. Viitattu 26.2.2024.
10. ↑  Fleming, Michael: HBO turns *Fire* into fantasy series *Variety*.  16.1.2007. Viitattu 9.12.2011. (englanniksi)
11. ↑  Benioff, David: Hello from Benioff and Weiss  19.10.2008. Westeros: The *A Song of Ice and Fire* Domain. Viitattu 9.12.2011. (englanniksi)
12. 1 2 3  Martin, George R. R.: From HBO *Not a Blog*.  16.7.2010. Viitattu 9.12.2011. (englanniksi)
13. ↑  HBO press release *westeros.org*.  27.6.2012. Viitattu 17.8.2012. (englanniksi)
14. ↑  Medieval keep becomes film set  23.10.2009. BBC News. Viitattu 29.7.2012. (englanniksi)
15. ↑  Newton, Jennifer: The real-life locations for Game Of Thrones *Dailymail.co.uk*.  30.4.2014. Viitattu 3.11.2014. (englanniksi)
16. ↑  Aalto-Setälä, Julia: Tältä Game of Thronesin kuvauspaikat näyttävät sarjan päätyttyä – katso kuvat *Iltalehti*.  12.6.2019. Viitattu 2.11.2022.
17. ↑  HBO to film TV pilot in Belfast, Northern Ireland *northernireland.gov.uk*.  21.4.2009.  Arkistoitu 30.4.2016. Viitattu 9.12.2011. (englanniksi)
18. ↑  Roberts, Josh: Where HBO's hit 'Game of Thrones' was filmed *USAToday.com*.  1.4.2012. Viitattu 29.7.2012. (englanniksi)
19. ↑  Dubrovnik filming locations revealed *Winter-is-coming.net*. Viitattu 9.12.2011. (englanniksi)
20. ↑  Iceland filming location revealed  28.10.2011. winter-is-coming.net. Viitattu 9.12.2011. (englanniksi)
21. ↑  Day 139: Season three wraps  24.11.2012. WinterIsComing.net.  Arkistoitu 28.11.2012. Viitattu 28.11.2012. (englanniksi)
22. ↑  Taylor, Cat: Get Ready for Season 4  25.9.2013. MakingGameofThrones.com. Viitattu 26.11.2013. (englanniksi)
23. ↑  That’s a wrap! Season 4 filming is complete  21.11.2013. WinterIsComing.net.  Arkistoitu 22.2.2014. Viitattu 26.11.2013. (englanniksi)
24. ↑  HBO confirms Seville as filming location for Game of Thrones season five  2.7.2014. WinterIsComing.net.  Arkistoitu 15.7.2014. Viitattu 6.7.2014. (englanniksi)
25. 1 2  Wischhover, Cheryl: Game of Thrones‘ Hair and Wardrobe Secrets Revealed *Fashionista*.  4.6.2012. Viitattu 29.7.2012. (englanniksi)
26. 1 2  Cuenca, Esther Liberman: ‘The Rains of Castamere’: medievalism, popular culture, and the music of Game of Thrones.  *Popular Music*, 2020, 39. vsk, nro 3–4, s. 554–567.  Cambridge University Press. doi:https://doi.org/10.1017/S0261143020000549.   (englanniksi)
27. 1 2  Kornhaber, Spencer: Game of Thrones Turned Its Composer Into a Rock Star.  *The Atlantic*, 2019. Artikkelin verkkoversio. Viitattu 1.1.2023.  (englanniksi)
28. ↑  Wigler, Josh: ‘Game of Thrones’ Composer Breaks Down 7 Key Music Moments *The Hollywood Reporter*.  5.4.2019. Viitattu 1.1.2023. (englanniksi)
29. ↑  Maas, Jennifer: ‘Game of Thrones’ Composer Ramin Djawadi on Creating Battle of Winterfell’s ‘Haunting’ Night King Theme *The Wrap*.  29.4.2019. Viitattu 1.1.2023. (englanniksi)
30. ↑  Huom! Ed Skrein esitti Daario Naharista kaudella 3, mutta Michiel Huisman kaudesta 4 lähtien.
31. ↑  Baltes, Alan: HBO hit series 'Game of Thrones' Season 2 casting calla and auditions  toukokuu 2011. TVShowAuditions.info.  Arkistoitu 5.5.2011. Viitattu 10.12.2011. (englanniksi)
32. ↑  Hibberd, James: 'Game of Thrones' casts fan favorite Brienne  8.7.2011. Inside TV. Viitattu 10.12.2011. (englanniksi)
33. ↑  Nededog, Jethro: 'Game of Thrones' Casts Liam Cunningham as Davos Seaworth  19.7.2011. The Hollywood Reporter. Viitattu 10.12.2011. (englanniksi)
34. ↑  Masters, Megan: South Park Lives, Ringer Nabs Dexter Baddie, Thrones Castings, and More  20.7.2011. TVLine.com.  Arkistoitu 18.1.2012. Viitattu 10.12.2011. (englanniksi)
35. ↑  Hibberd, James: 'Game of Thrones' casts sorceress Melisandre and Stannis Baratheon  19.7.2011. Inside TV.  Arkistoitu 2.9.2011. Viitattu 10.12.2011. (englanniksi)
36. ↑  Frost, Caroline: Paul Kaye's Incredible Journey From Dennis Pennis To 'Three Girls', Via 'Game Of Thrones' *Entertainment*.  18.5.2017. Huffington Post. Viitattu 1.1.2019. (englanniksi)
37. ↑  Game of Thrones and Coronation Street star Philip McGinley will play the lead role in the York Minster Mystery Plays *News*.  16.1.2016. The York Press. Viitattu 2.1.2019. (englanniksi)
38. ↑  Season three casting announced!  13.7.2012. WinterIsComing.net.  Arkistoitu 3.12.2013. Viitattu 2.8.2012. (englanniksi)
39. ↑  Confirmed: Iwan Rheon cast in Game of Thrones  27.7.2012. WinterIsComing.net.  Arkistoitu 2.4.2013. Viitattu 7.8.2012. (englanniksi)
40. ↑  Game of Thrones Twitter Q&A *WiCnet*.  23.10.2012. Storify.com. Viitattu 24.10.2012. (englanniksi)
41. ↑  Hibberd, James: 'Game of Thrones' casts 'Rome' actor as Mance Rayder *Entertainment Weekly*.  17.8.2012.  Arkistoitu 17.8.2012. Viitattu 17.8.2012. (englanniksi)
42. ↑  Daario Naharis and Grey Worm cast  20.8.2012. WinterIsComing.net.  Arkistoitu 17.5.2013. Viitattu 20.8.2012. (englanniksi)
43. ↑  Red Viper cast! *winteriscoming.net*.  28.6.2013.  Arkistoitu 13.4.2014. Viitattu 12.4.2014. (englanniksi)
44. ↑  Indira Varma cast as Ellaria Sand *winteriscoming.net*.  25.7.2013.  Arkistoitu 5.12.2013. Viitattu 12.4.2014. (englanniksi)
45. ↑  Roger Ashton-Griffiths cast as Mace Tyrell *winteriscoming.net*.  29.7.2013.  Arkistoitu 5.12.2013. Viitattu 12.4.2014. (englanniksi)
46. ↑  Hizdahr zo Loraq cast *winteriscoming.net*.  27.9.2013.  Arkistoitu 13.4.2014. Viitattu 12.4.2014. (englanniksi)
47. ↑  New cast members for Game of Thrones Season 5 announced!  25.7.2014. WinterIsComing.net.  Arkistoitu 11.8.2014. Viitattu 26.7.2014. (englanniksi)
48. ↑  Martin, George R. R.: June is Fast Approaching *Not a Blog*.  20.5.2010. LiveJournal. Viitattu 19.4.2011. (englanniksi)
49. ↑  Shows A-Z - game of thrones on hbo *TheFutonCritic.com*. Viitattu 19.4.2016. (englanniksi)
50. 1 2  *Game of Thrones*: 1. tuotantokausi, 1. jakso: "Talvi on tulossa" ("Winter Is Coming"). Tim Van Patten (ohjaus), David Benioff & D. B. Weiss (käsikirjoitus). HBO. 2011. Viitattu 15.2.2015. (englanniksi)
51. ↑  *Game of Thrones*: 1. tuotantokausi, 2. jakso: "Kuninkaantie" ("The Kingroad"). Tim Van Patten (ohjaus), David Benioff & D. B. Weiss (käsikirjoitus). HBO. 2011. Viitattu 15.2.2015. (englanniksi)
52. 1 2  *Game of Thrones*: 1. tuotantokausi, 5. jakso: "Kultainen kruunu" ("A Golden Crown"). Daniel Minahan (ohjaus), Jane Espenson; David Benioff & D. B. Weiss (käsikirjoitus). HBO. 2011. Viitattu 15.2.2015. (englanniksi)
53. ↑  *Game of Thrones*: 1. tuotantokausi, 6. jakso: "Voitat tai kuolet" ("You Win or You Die"). Daniel Minahan (ohjaus), David Benioff & D. B. Weiss (käsikirjoitus). HBO. 2011. Viitattu 15.2.2015. (englanniksi)
54. 1 2  *Game of Thrones*: 1. tuotantokausi, 10. jakso: "Tuli ja veri" ("Fire and Blood"). Alan Taylor (ohjaus), David Benioff & D. B. Weiss (käsikirjoitus). HBO. 2011. Viitattu 15.2.2015. (englanniksi)
55. ↑  Tucker, Ken: 10 TV Events to Look Forward to in 2011 *Entertainment Weekly*.  1.1.2011. Viitattu 9.12.2011. (englanniksi)
56. ↑  Roush, Matt: Roush Review: Grim Thrones Is a Crowning Achievement *TV Guide*.  15.4.2011. Viitattu 9.12.2011. (englanniksi)
57. ↑  Poniewozik, James: Vacation Robo-Post: TV to Look Forward to in 2011 *Time*.  30.12.2010. Viitattu 9.12.2011. (englanniksi)
58. ↑  Tucker, Ken: Game of Thrones (2011)  14.4.2011. EW.com.  Arkistoitu 17.10.2014. Viitattu 9.12.2011. (englanniksi)
59. ↑  ‘Game of Thrones’ Most Pirated TV-Show of 2015  27.12.2015. TorrentFreak. Viitattu 28.12.2015. (englanniksi)
60. ↑  Elvy, Craig: Game of Thrones: What Went Wrong With Season 8 *Screen Rant*.  2.3.2023. Viitattu 18.7.2023. (englanniksi)
61. ↑  2011 Ratings Recap: Cable's Scripted Dramas  5.1.2012. The Futon Critic. Viitattu 24.8.2012. (englanniksi)
62. ↑  'Game of Thrones' season finale hits new ratings high *Los Angeles Times*.  4.6.2012. Viitattu 24.8.2012. (englanniksi)
63. ↑  Sunday Cable Ratings  2.4.2013. Tvbythenumbers.com.  Arkistoitu 1.9.2016. Viitattu 11.4.2013. (englanniksi)
64. ↑  Kissel, Rick: ‘Game of Thrones’ Draws HBO’s Largest Audience Since ‘Sopranos’ Finale *Variety*.  7.4.2014. Viitattu 14.4.2014. (englanniksi)
65. ↑  HBO Nominated for 104 Emmy Awards; Game of Thrones for 13 *HBO*.  18.7.2011.  [vanhentunut linkki] (englanniksi)
66. ↑  Golden Globes: Peter Dinklage wins supporting actor in a TV series or miniseries *Los Angeles Times*.  15.1.2012. Viitattu 11.8.2012. (englanniksi)
67. ↑  Holpuch, Amanda: Game of Thrones leads the pack with 19 Emmy nominations *The Guardian*.  10.7.2014. Viitattu 28.7.2014. (englanniksi)
68. ↑  Primetime Emmys: Full List Of Nominees *Deadline.com*.  10.7.2014. Viitattu 28.7.2014. (englanniksi)
69. ↑  Kuusisalo, Mikko: Emmy-palkinnot jaettiin: Game of Thrones teki historiaa *Yle*.  19.7.2016. Viitattu 19.9.2016.
70. ↑  Best Sellers - Paperback Mass-Market Fiction *The New York Times*.  31.7.2011. Viitattu 25.8.2012. (englanniksi)
71. ↑  Best Sellers - Combined Print & E-book Fiction *The New York Times*.  31.7.2011. Viitattu 25.8.2012. (englanniksi)
72. ↑  George R. R. Martin Interview Game of Thrones *Collider.com*.  17.4.2011. Viitattu 25.8.2012. (englanniksi)
73. ↑  'The Simpsons' Parodies 'Game Of Thrones' (VIDEO) *Huffington Post*.  5.3.2012. Viitattu 25.8.2012. (englanniksi)
74. ↑  Castle Review: Nerds, Rejoice!  26.9.2011. TVFanatic.com. Viitattu 25.8.2012. (englanniksi)
75. ↑  Game of Thrones: News - Network Comedies on Game of Thrones  14.10.2011. Westeros.org. Viitattu 25.8.2012. (englanniksi)
76. ↑  Game of Thrones Scene from South Park Finale  26.4.2012. IGN.com. Viitattu 25.8.2012. (englanniksi)
77. ↑  Game of Thrones RPG  4.8.2011. CollegeHumor. Viitattu 25.8.2012. (englanniksi)
78. ↑  Game of Thrones Season 2 RPG  3.7.2012. CollegeHumor. Viitattu 25.8.2012. (englanniksi)
79. ↑  Schatz, Lake: HBO unleashes Game of Thrones-inspired album For the Throne: Stream *Consequence of Sound*.  26.4.2019. Viitattu 17.4.2020. (englanniksi)
80. ↑  Kennedy, Dana: Northern Ireland Enjoys the ‘Game of Thrones’ Effect *The Daily Beast*.  15.4.2015. Viitattu 24.7.2015. (englanniksi)
81. ↑  Barnato, Katy: 'Game of Thrones' Spurs Croat Tourism, Film Industry  10.7.2014. NBC. Viitattu 24.7.2015. (englanniksi)
82. ↑  El croma de la plaza de toros de Osuna, de «Juego de Tronos», por los suelos por el viento *ABC Sevilla*.  20.10.2014.  "Con este rodaje, las visitas turísticas al municipio han aumentado casi un 30 por ciento en los últimos meses" Viitattu 24.7.2015. (espanjaksi)
83. 1 2  Chitwood, Adam: What Is ‘House of the Dragon’ About? How HBO’s Prequel Series Connects to ‘Game of Thrones’ *The Wrap*.  20.8.2022. Viitattu 10.9.2022. (englanniksi)
84. 1 2 3 4  Gaughan, Liam: Every 'Game of Thrones' Spinoff Series in Development or Cancelled *Collider*.  25.11.2022. Viitattu 17.12.2022. (englanniksi)
85. ↑  Rosenberg, Josh: House of the Dragon Season Two Plans: "Cause More Havoc" *Esquire*.  10.12.2022. Viitattu 17.12.2022. (englanniksi)
86. 1 2 3 4  Hunt, James: All 6 Game Of Thrones Shows In Development Explained *Screen Rant*.  8.9.2022. Valnet. Viitattu 10.9.2022. (englanniksi)
87. ↑  Otterson, Joe: ‘Game of Thrones’ Prequel Series ‘A Knight of the Seven Kingdoms: The Hedge Knight’ Ordered at HBO *Variety*.  12.4.2023. Viitattu 22.4.2023. (englanniksi)
88. ↑  Outlaw, Kofi: Game of Thrones & House of the Dragon Prequel About Aegon The Conqueror Being "Actively Discussed" by HBO *ComicBook.com*.  3.4.2023. Viitattu 22.4.2023. (englanniksi)

Kirjallisuutta
--------------

* Cogman, Bryan: *Game of Thrones. Valtaistuinpelin kulisseissa*. (Inside HBO's Game of Thrones, 2012.) Esipuhe: George R. R. Martin. Johdanto: David Benioff & D. B. Weiss. Suomennos: Satu Hlinovsky. Vantaa: Pen & Paper, 2012. ISBN 978-952-5871-14-2.
* *Game of Thrones.* Toim. Kavita Mudan Finn. Intellect Books, The University of Chicago Press, 2017. ISBN 978-1-78320-784-8.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Game of Thrones**.
* yle.fi: Talvi on täällä – Game of Thronesin seitsemäs kausi saapui Areenaan. Tutustu sarjan silmiä hiveleviin kuvauspaikkoihin! (19.03.2018)
* *Game of Thrones* Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Tulen ja jään laulu* |
| --- |
|  |
| Romaanit | 
* *Valtaistuinpeli* (1996)
* *Kuninkaiden koitos* (1998)
* *Miekkamyrsky* (2000)
* *Korppien kestit* (2005)
* *Lohikäärmetanssi* (2011)
* *The Winds of Winter* (?)

 |
|  |
| Televisiosarja | 
* Tuotantokaudet (1
* 2
* 3
* 4
* 5
* 6
* 7
* 8)
* Näyttelijät
* Palkinnot

* Jaksot: Kaksi miekkaa
* Ruusu ja leijona
 |
|  |
| Videopelit | 
* *A Game of Thrones: Genesis*
* *Game of Thrones* (2012)
* *Game of Thrones* (2014)

 |
|  |
| Musiikki | 
* *For the Throne*
* *Game of Thrones: Season 6*
* *Game of Thrones: Season 7*
* "Jenny of Oldstones"
* "Light of the Seven"

 |
|  |
| Hahmot | 
* Joffrey Baratheon
* Cersei Lannister
* Tyrion Lannister
* Jon Nietos
* Arya Stark
* Daenerys Targaryen

 |
|  |
| Kielet | 
* Dothraki
* Valyria

 |
|  |
| Muuta | 
* Aikajana
* Kuninkaansatama
* Maailma
* Stark
* Targaryen
* Viiden kuninkaan sota

 |
|  |
| Sarjaan liittyvät teokset |
|  |
| Romaanit | 
* *Seitsemän kuningaskunnan ritari* (2015)
* *Tuli ja veri* (2018)

 |
|  |
| Televisiosarja | 
* *House of the Dragon* (2022–)
* House of the Dragon (2. tuotantokausi)

 |
|  |
| Hahmot | 
* Rhaenyra Targaryen

 |
|  |
| Muuta | 
* *House of the Dragon: Season 1*

 |

 |

|  |  |  |  |
| --- | --- | --- | --- |
| 

| * n
* k
* m
Parhaan draamasarjan Primetime Emmy -palkinto |
| --- |
|  |
| 
* *L.A. Law* (1990)
* *L.A. Law* (1991)
* *Villi Pohjola* (1992)
* *Rooman sheriffi* (1993)
* *Rooman sheriffi* (1994)
* *NYPD Blue* (1995)
* *Teho-osasto* (1996)
* *Kova laki* (1997)
* *Oikeus ja kohtuus* (1998)
* *Oikeus ja kohtuus* (1999)
* *West Wing* (2000)
* *West Wing* (2001)
* *West Wing* (2002)
* *West Wing* (2003)
* *Sopranos* (2004)
* *Lost* (2005)
* *West Wing* (2006)
* *24* (2006)
* *Sopranos* (2007)
* *Mad Men* (2008)
* *Mad Men* (2009)
* *Mad Men* (2010)
* *Mad Men* (2011)
* *Isänmaan puolesta* (2012)
* *Breaking Bad* (2013)
* *Breaking Bad* (2014)
* *Game of Thrones* (2015)
* *Game of Thrones* (2016)
* *The Handmaid’s Tale – Orjattaresi* (2017)
* *Game of Thrones* (2018)

 |

 |